Homelyes XIII in Cornysche - Wikisource\nHomelyes XIII in Cornysche\nTHE TREGEAR MANUSCRIPT\n[Published by Christopher Bice, 1969, reissued by KDL 1994]\nThis computer file of the text of Tregear’s translation of the Homilies reproduces the 1994 KDL reprint of Christopher Bice’s edition of 1969. To avoid confusion (e.g. from multiple versions circulating) I have tried to follow Bice in every detail, even when I knew (from examination of Tregear’s manuscript, BL Add MS 46397) that the Bice transcription was wrong. A new edition of the manuscript is needed.\n(...) round brackets and their contents as in 1969/1994 edition.\nstrikethrough : in 1969/1994 this was shown as oblique strokes over one or more characters in a word.\n[ ] notes by the compiler of the present file, including conjectures where the 1994 edition is unclearly printed.\n“HOMELYES XIII IN CORNYSCHE”\n1. Creation and Fall of Man. 1 - 5a\n2. Misery of All Mankind 6 - 11a\n3. Redemption of Man. 12 - 16\n4. How Redemption in Christ is Applicable to Man. 16a - 20\n5. Charity. 20a - 26\n6. Breach of Charity. 26a - 30\n7. Of the Church, What it is. 30a - 35\n8. Of the Authority of the Church. 35a - 41\n9. The Supremacy. 41a - 46\n10. " " 46a - 51\n11. The True Presence, etc. 5la - 54a\n12. Transubstantiation. 55 - 58\n13. The Sacrament of the Altar, etc. 59 - 66a\nCUM TE JHESUS SINT GLORIAM ET HONOREM\nHOMELYES XIIJ IN CORNYSCHE\nDE CREATIONE HOMINI\nIma an profet Dauit in peswar vgans ha nownsag psalme ow exortya oll an bobyll the ry prayse hag honor dhe du ha thy servya in lowendar ha gans perfect colonow the reiosya in sight agan creator ha redemar. yma an profet dauid ow allegia helma kepar ha dell ewa sufficiant cawse agan redempcion. SCITOTE QUONIAM IPSE EST DOMINUS. IPSE FECIT NOS, ET NON IPSI NOS, henna ew the leverall in agan eyth ny. Gothvethow fatell ew du agan arluth ny, hag eff ew agan gwrer ny, rag ny ny russyn gull agan honyn. Rag in dede neb a rella predery an creacyon a vabden ha pondra in ta in y remembrans a behan o agan dallath ny wore gull ken ys ry honor, lawde ha preysse the du neb o y gwrer ha creator. Rag in creacion a bub tra arell visible ny rug du an tas a neff mas commondya ha according thy blonogeth oll creators a ve gwrys gans an ger a thu. sow in creacion a vabden an tas a vsias solempnyty bras, ha lowre notabyll sircumstans. An kensa tra vgy ow tuchia an creacion a mab den, an tas a leverys HIC FACIAMUS HOMINEM, omma ny a ra gull den, an gerryow na o. an gerryow a thu an tas (kowses warlerth an maner an bobill) the thew an mab an second person ha then spuris sans an trissa person, kewses warlerth an maner an bobyll, pan vons y ow mois the wull nampith a ober bras, rag nyna tus a gymmer advisement bras kyns dallath aga ober inweth y ara ioynya gans an gwella han furra cosullyow a alla bos kyffes. An kyth cyrcomstans ma a alse bos geses in part du an tas rag eff a alsa creatya ha gull mab den hebtha. Saw dre henna yma ow declarya an favowre specially a thu an tas the vabden. Sow an nessa circumstance vs ow folya helma, ew moy surra proff ha declaracion an tendyr kerensa a du an tas the vabden, pan rug leverall gas ny.\nGesow ny the wull den the gan similitud ha hevelep ny. lemmyn merkyow tus vas pan dra rug du an tas ragan ny in agan creacion. Eff agan grege ny in dede in hevelep thy ymag eff y honyn, rag henna pen dra alsa eff gull moye ragan. Ithew benefyt ha confort bras ragan ny the consydra agan bos ny creatys ha formys havall then ymag a thu y honyn. lymmyn rag may hallogh vnderstondia an mater ma the well ha the pleynnya, why a ra vnderstondia na go an heveleb a then havall the thu in bodily symblans, hen ew the leverall in y gorffe only. Rag why a res vnderstondia ha cresy fatell ew an dewses spuris ha not substans a corffe, han kyth heveleb ha similitud ma y thesa in ena, an pith o endewys gans celestiall qualites. An rena ew the venya, vnderstonding, remembrans, ha blonogath gans lowar gyfte moy a gras. hag omma y thew the vos notys in weth neb a rug du leverell. Gas ny the wull den thegan heveleb ny agan honyn, dre hemma eff a ros thyn ny the wondyrstondia fatell vs iii person in drynsys so whath nyn gew mas vn du. ha in henna an drynsys tas a leverys, gas ny the wull den. in hemma yma an drinsis ow signifia pluralite, henew number a persons. Arta in henna eff a lyuerys, the gen heveleb ny ha similitud. ny rug leverell thegen similitudes ha thegan hevelenep, dre hemma y thew signifies an vnite inweth agan nature ha substans. Whath rag procedia pelha rag descernya an creacion a then, whi a ra vnderstondia an second chapter an lever a Moyses gylwys Genesis in speciall forth.\nSpeciall maner ha forth yma ow recordia an severall gwra a then, magata ay gorffe worta y honyn, hag in weth ay ena worta y honyn. ha rag tuchia an corffe a vab den yma an scriptur ow leverell in ii-de Genesis, Du an furmyas han shappyas in mes an nore. dre henna y thesa du ow notya ha shappya mabden vgh oll an creatus erall myng a rug du creatya ha gull. Rag ny ren ny redya in teller vith in scripture fatell rug du schappya na furmya mabden. mas eff an gruge, ha dre an commondment a du an nore a thros in rag bestes peswar trosek han dowre in kepare maner a thros in rag puskas, hag ethyn in eyer. Saw corfe mab den only yma an scriptur ow leverell fatell rug du y schappia hay wull, ha conserning ena mabden y thew scriffes in second chapter in Genesis, fatell rug du anella in corff den, gans ii circumstans kepar dell ew accomp tys marvelus excellency a then a ugh oll creaturs erell, dre henna may thew declarys an exceding dadder a du, the vabden disquethis. lymmyn pan rug du in maner an parma creatya ha gull den. Eff an grug Souereign rewler ha pen war oll an pusces in dowre, war an ethen in eyer, ha war oll an bestas in nore. Ea in weth eff an grug mytern hag Emperowre in norvys. h whath pelha agys helma in weth eff a woras mabden the trega in paradise, ena y thesa an moyha pleysant Jardyn a ylly bos, ena y thesa plentys a bup kynde a frutys, beautyfull tege ha wheg the veras warnetha, Ea ha delicius the thebbry ha the then rag maga warnetha. Saw vn kynda a frut an tas du a chargias mabden na rella myllya na tuchia worta war bayne merwall a vernans, henno mernans an corfe han ena in weth.\nInweth henna o an frut an wethan (gylwys in scripture) An wethan a wothfes an da han drog. Kepar dell rg an tas a neff dre wondres marthugian hag aneth forth gull Adam an kynsa den bethqueth a ve. In kepare maner eff a rug Eva in strang maner a forth thegen heveleb ny eff a rug Eva an kynsa benyn bethqueth a ve. A un asowen a denewan cleth Adam kemerys in mes. han venyn an tas as grug perfect, has lynwys gans an gyftes na o Adam inspiris gansa, pen dra alsan ny predery fatell ylly du gull moy ragan in agen creacion dell ruga gull, parda ef a rug an Ena Immortall, henew tra an parna a rella contenewa neffra heb deweth. Eff an lynwys inweth gans an moyha singular gyftys kyffrys a nature ha speciall grace in weth. An corfe a vabden in state a originall innocencye hen ew the venya yehas, nerth, comlines, gans qualites erell in vhella degre a perfection. Whath an termyn may fo den gwrys ny gesa inna foude vith, na lust, desyre concupiscens, na lust vith the throgkoleth, na neill nyn go dyag the wull obereth da, na nyn sega ynna gwannegreth na cleves, na lake vith a qualite a travith. An corfe a then nena o obedient then ena, han ena oll holly obedient the thu. In della in agan part ny du agan creator ha gwrer a rug agan gull gans perfeccion, gans kyndnes bras ha kerensa ha favore kepar ha tas kerengeak. Ima an scriptur ow leverall hag affirmya evyently fatell ve oll an creaturs gwrys da ha perfect in aga creasion. VIDIT DEUS OMNIA QUAM FECIT ET ERANT VALDE,\nDE CREACIONE HOMINI\ngenesis. 1. henna ew the leverall. Du a wellas pub kynd a ruga gull, ha y thens very da. An dra ma ew lell generall in oll creaturs consernya agan creacion. hag y thew in sertan degre a excelency the vos verefies in den rag tuchia an estate ay originall innocenci. In dellma ny a yll gwelas ha percevia fatell o pubtra excellent ha perfect, rag henna ny a gottha thyn bois inflammyes the voy the gara ha the servia du agan gwrer ha creator kerngeek. So in mer ver dell ew an stat na kyllys, ha mabden dre an koll a henna cothes in extreme miseri ha wretchednes, Ithew the vos consyddres in agan part ny, fatell ve mabden dres the worth an kyth stat na benegas, the miserabill stat a throkolleth, An kythsame poynt na remembres inta ew sufficient cawse ha ground then ny the renowncya ha naha pehosow hag abhorrya oll drogkolleth ha pegh rag an grevaus towle a vabden a theth dre pehosow. Pegh o an pith a rug then tas a neff humbrak mabden in mes a baradise. pegh o an pith a rug then kyge stryvya gans an spuris han spuris warbyn an kyge. pegh o an pith a thros mabden the suffra clevas, gwanegreth, deseyses ha infirmytes. An pith a ra mab den suffra omma in bysma oll ew rag pegh. Pegh o an cawse a rug the oll an vssew a Adam ha Eva the vos genys in state a thampnacion. So yma ran a hanowgh a vynsa mertesyn gothfas pelha fatell ve mab den kynsoll drys the peha. Rag an vnderstonding a henna gesowgh ny the gafus recourse then tryssa chapter a genesis, Inna y thew scriffes fatell rug an wyly serpent an tebell ell dos the eva hag a leveris thethy hy . QUARE DEDIT VOBIS DEUS MANDATUM.\nPraga a rug du ry thewhy commondment na rellowgh dybbry a bup gwethan in parathis. thotheff an venyn a worrebys hag a leverys, an frut vs in paradys ny a thebyr, mas an frut an wethan vs in nes in cres paradis du agan defennas na rellan tuchia na myllia gynsy, rag mar a ten, ny a verwe. Nena myth an serpent then venan. No ny rewgh merwell, sow du a wore peskytter may tepprow anythy why a vith kepar ha du hagys lagasow a vith clerys ha why a vith kepar ha duow hag ara gotthfes an drog han da. In nena an venyn a welas y bos an frut da the thybbry ha teg the sight y lagasow ha pleasant the veras war netha, hy a gemeras ran an frut hag an debbras hag a ros part then gwerrer Adam h y hoth hag eff a thebbras. In delma dre an provocacion han temptacion an teball el den a gothas kynsoll in pegh. Rag hema kepar dell ros thyn ny pub vroll abhorrya pegh hag omwetha theworto rag an myseri han anken bras a ven ny dris ynna dre begh, in kepar maner ny a res thy casa an teball ell hay power ha then vttermost thegen gallus avoydya y temptacions hay successions ha gothfos fatell veny dretha in dallath humbrynkes the beha. Rag kepar maner dell rug eff temptia agan hendasow ny Adam hag eva. Indella eff a vyth maga besy po besya worth agan temptia ny lymmyn ha pub vr kepar dell lavar an Abostyll pedyr ow recordia in. v. chapter yn kynsa pystyll ow leverall in delma, yma agys yskar an teball ell kepar ha lyon ow huga ow mos adro ow\nwhelas rag agys deu\ndevowrya. An kyth aduersary ma the vab den a rug disdaynya an happy han felicite bewnans an geva adam hag eva in paradys rag henna eff ny rug cessia dre crefte ha dre questonow adro the eva neb o an gwanha in power han medalha vessell bys may rug gull thethy terry commondment an tas. ha dre an deda na a russens ow dissobeya du. I a gollas an originall innocency stat a vongy in aga creasion ha pan ova kyllys ny vynna an corfe abeya an ena, nan ena ny vynna obeya du, mas pub tra in den o treylys an pith awartha the wolas. Ea ha dre henna y a gothas inweth in necessite a temporall myrnans an corffe, hag in stat a eternall dampnacion, an pith ew lacka oll, ha in myrnans heb dywith kyffrys an corffe han ena. Saw lymmyn martesyn yth hevall the Judgement ran an bobyll nago offens adam ha eve mar vras rag na russens mas dybbry an avall ha rag henna nygo aga fowt mar vras awois deservia mar vras punssement. Gesyn ny the consyddra an circumstans an dra, ha nena ny a ra whare persevya nag o offence bean mas very grevaws ha poos. An kynsa, an pith a rug du commondia mab den the refraynya theworta, ytho tra eysy lowre the forberya ha dre reson a henna y offence o the vrassa, ha pelha agys hemma, pan ve den gwarnys aragdorne rag omwetha theworth peryll ha danger ara cotha warnotha mas eff a gemera weth thotha y honyn. ha mar te ha gull an dra a ra an perill skynnya anotha wosa ybosa gwarnys y fowt ew the vrassa ha the voy an tiusa\nAn tryssa, the le inclynacion an geffa den the begh, the voy ha the vrassa ew y begh mar te ha gull an dra. Adam hag Eve ythesa thetha inclinacion the oll. not the nonyn na the arell. An peswora, mar te den ha receva royow bras the worth y gothman po y soveran, mar te in byanby ha tyrry blonogath y soveran hay displesya, an fowt han disobediens dretho ew gwrys the vrassa. An dra a rug Adam hag Eva dybbry nynso mas avall, so whath an debry an kyth sam avall na in kyth case na, o disobediens bras warbyn du, ha dretha oll lynyath mabden ave corruptys, in marver dell ons y aga dew an wrethyan dretho may tho res the lynyath mab den dos, han wreythan vnwith o corruptys ha nynso vas. fatell ylly an wethan han barrow ow tos mes an wreythan na bos vas. Rag henna yma S Powle in y epistyll then romans in v chaptyr ow leverall, dre an office a vn den pegh a theth war oll an bobyll the condempnacion, ha in kythsame chapter na yma S Powle ow leverall in kepar porposse. dre an disobediens a vn den mer a theth the vos pehadorryan. Arta yma S Pawle in kethsame chapter ma ow cowsse. Pegh a theth omma thyn bys dre vn den, ha dre pegh y tuth myrnans, hag in della myrnans a passias the oll an bobyll. In delma tus vas why a glowas kynsoll an kyrngeak kerensa a thu the mabden dre henna may ruga creatya mabden mar worthy maner, nessa why a clowas an myschyw a theth the vabden\nDre pehosow, han tryssa pan a extreme yskyr the vabden ew an teball ell. In nessa homely wosa helma why a ra clowas an exceding mercy a thu fatell ruga delyuera mabden dre mervelous maner, thean stat a thampnacion. Rag henna dhe concludia rag an present termyn ma. helma a vith rag agys exortia why na rellogh fillall pub dith ha pub owre the ry grace the du golosek rag y thaddar thynny disquethis war agan creatya. rag ny rug du agan creatya ny pobill an bis heb reason, skyans hag vnderstonding, rag an meyne ef a creatyas heb reson, an brut beastas heb reason, Saw eff a ros thynny notabill qualitys ha powers, an pith vs the creaturs erell, ha pelha agys henna eff a blanges innan ny particularly reason hag vnderstonding, ha lowar qualite arell kyffrys in corfe hag in ena. Severally then nature a mabden only, ha not commyn the vabden ha the creaturs erall. hemma ew pelha inweth thegys exortya why dhe remembra pan a miseri ha drockoleth a theth the mabden dre begh. ha dre begh an parna the hevelep ran an bobill nynso mas bean, henna ew the vndyrstondia dre dybbry an avall dre exampyll a henna me a dryst why a vith circumspect the avoydia oll kynde pehosow ha disobediens kynfe an dra vith mar nebas in y nature y honyn, beva dre commondment du, bo dre neb one ny n dre obediens kylmys the seruya ha specially dre commondment du. finally helma ew rag agys exortya why lymmyn war an dyweth the consyddra fatell vs thynny deddly yskar, henna ew an teball ell, neb a vith pub vr\now whylas rag agan dry the thestruccion, hag yma pub vroll ow travela haw conys gans oll an menys a ylla the wonys innan ny an pith a ruga gonys in agan hendasow adam hag eva rag henna gwren ny kemeras with hay avoydia inweth y ouercommya gans oll y traynes hay antylly, henna re rowntia\ndhyn ny oll an dringys tas, an mab, han\nSpuris sans, thotha rebo\nhonor ha glory\nOmma yma dewethis an homely a creacions a vab den ha\nfatell ruga peha, et cetera.\nISTA HOMELIA FACTA PER JOHANNE HARPESFILDE, SACRE THEOLOGIE PROFESSOR\nHOMELIA DE MISERIA GENERIS HUMANI\nfatell rug mabdan bos kyllys dre y pegh y honyn\nDre an spuris sans an scriptu(r)s benegas a ve kefys, gwrys ha skryffes. So nynsew an Spuris sans mar dyligens in travith dell ewa ow tenna then dore haw kemeras the ves an goth a vabden gylwys in scriptur Vaynglori, an pith ew moyha oll a vgh pub tra plyngys ha graffys in mabden ha henna ew thean kynsa effeccion agan hyndasow Adam hag eve, ha rag henna ny a rede in lyas tyllar in scriptur lowar notabyll lesson warbyn pehosow coth ha vicys inweth commendabyll dyskans the folya ha sewya virtu ha vvelder. In kynsa oll the aswon agan honyn ha predery a behane onny ha pandra o agan dallath. y thew redys in genesis fatell rug du ry thyn oll tytyll ha henow in agan hyndas Adam, han lesson na a gotha agen gwarnya ny oll the consydra a behane one ny ha pan a dra one ny, ea, ha pehane ony devethis ha pyle y ren mois, markyow inta omma gyrryow du y honyn. IN SUDORE VULTUS TUI VESCES PANE TUO DONEC REUERTERIS IN TERRAM DE QUA SUMPTUS ES, QUIA PULUIS ES ET IN PULVEREM REUERTERIS. hemma ew the styrrya, I wysce ath face te a tehbbyr the vara, bys may tyffy arta ha trelya the thore ha pry, rag a henna te a ve furmys ha gwrys in dalleth, rag a thore ha dowst ythos, ha the thore ha dust arta te a. Dre an kyth exampilma ny a yll gwellas inta hag asswon agan honyn, kepar hag in gwedyr, nagony mas dore, pry, poll ha dowst, ha the dore, pry, poll ha dowst ny a ra arta mos. An kyth henow ma dore pry ha dowst ew appoyntys the lignag mabden dre ganow Dew y honyn. an patriark\nDE MISERIA GENERIS HUMANI\nbenegas Abraham a remembras ay thalleth, .ha rag henna eff a gylwys y honyn in kythsam henow na. pan ruga gull y pesadow ernestly rag Sodome ha Gamorre, kepar dell ew scriffys in xviii chapter in genesis, CUM SIM PULUIS ET CINIS, henew the leverall, me ew dowst ha lusew ha y thew redys inweth in scriptur fatell rug Judith, Hester, Job, Jheremye, gans mere moy tus benegas ha benenas in testament coth a rug vsia gwyska yscar ha canfas garow, an pith a vetha gwrys syehar anotha, hag y a re dehesy dowst ha lusew drys aga pennow ha war aga pemnow pan rellens remembra ha lamentya aga pehosow haga drog bewnans esans ow ledya. I a gylwy the du rag gweras ha mercy, gans ceremony an parna gans yskar ha canfas ha gans dowst ha lewsew, dre henna may thesans ow tesquethas the oll an bys. pan a vveldar ha humylite esa ynnans y anetha aga honyn, ha fatell russens remembra aga henwyn, aga thytyll, aga vile ha corrupt nature, dowst ha lesew, yma an lyver a skyantoleth ow remembra thyn may teffan ha tenna then dore an pryde vs ew raynya ynnan, ha remembra agan mortall genesegeth a russyn kemeras theworth Adam an kynsa den a ve gwrys. inweth myterneth gwlasow, subiectys, tus ientyll, rych.ha behosek y mowns ow tos omma thyn bys haw mos in kerth a lemma arta ny woryn pyscotter. merkyow an exampill ma inta. Du a commondyas an profet Ysay\nthe wull proclamacion the oll an bys fatell ew mabden gwels, ha fatell ew oll an glory an broghter han lowender a vabden kepar ha flowres in prasow, rag pan deffa an welsan ha dalleth seeha an flowre a ra clamdera ha cotha the ves. In dell ny pobyll an bys surely ny gone mas gwels. kepar dell ra an gwels seha, an flowre a glomder, in della mabden a ra. Saw gyrryow du aworta rag neffra perpetually. According the henna I thesa thyn profet Job experience an miserabyll stat a mab den, ow leverall an gyrryow ma. HOMO NATUS DE MULIERE, BREUI VIUENS TEMPORE, REPLETUR MULTIS MISERIIS, QUI QUASI FLOS EGREDITUR, ET CONTERITUR ET FUGIT VELUT VMBRA ET NUNQUAM IN EODEM STATU PERMANET ET DIGNUM DUCIS SUPER HUIUSAE, MODI APERIRE OCULOS TUOS, ET ADDUCERE EUM TECUM IN IUDICIUM, QUIS POTEST FACERE MUNDUM DE IMMUNDO CONCEPTUM SEMINE. hemma ew the Styrrya, mabden genys a venyn, ny ra bewa omma mas termyn cut, lene ew a anken, eff a deffe in ban kepar ha flowren, eff a clomder hag a in kerth kepar ha skesse, ha ny worta vn tam in vn stat. Arluth esta go ow Jugia mett the veras war onyn an parna, ha the thry the vos Jugys genas ge, pew a yll gull glan, neb ew conceyvys in mostethes. In dede pub den dre aga drogkoleth ha naturall prones, o mar ver declynes the behosow, may rug du repentya eff the wull mabden kepar dell vgy an scripture ow recordya. Ha dre pehosow mabden du a ve provokys warbyn an bys, may ruga cuthy ha dystrya gans lew Noye oll an bys, mas naye y honyn, y wreg, y iii mab haga iii gwreg, viii person ens in holl myns a ve sawys, rag hemma nyn sew heb cawse vgy an scriptur ow kylwall mabden. dore. kepar dell vgy\nan profet Jheremy ow leverell. A te dore, remember y bosta, dore, dore. Hemma ew agan lell gawle, dore, dore, dore. Kepar dell vgy an profett ow prononcia, pan dra ony indede, kyn fene ken henwyn a honor ha dignite omma in bys ny nynsone mas dore, ha in delma y ma an profet Jheremy worth agan lell gylwall, dore. neb a wore kyffrys pandra one ny, ha pandra goth thyn bos gylwys dre compuster, ha in delma yma du ow tesquethas pan dra ony dre y profet Jheremy hag in weth ow cowse dre y apostylls S Pawle thyn romans an iii-a chapter. Pub denoll keffrys Jew ha Jentyll ew pehadoryon. nynses onyn gwyrryan, no not onyn, nynses onyn a ra vndyrstondia, nynses onyn ow sewya ha folya Du, ythyns oll gyllys mes a forth, ythyns heb profett, nynses onyn a ra da, nages vn onyn. aga beransen ew sepulcer, gans aga tevosow I a vsse crafft ha deceyt, an poyson a serpons yma indan aga tavosow gwessyow, aga ganowow ew lene a wherewder ha paris the cussia ha ty, aga threis ew paris rag skollia goos, yma destruccion hag anken in aga furthow, han furrow a cres y ny aswannas, ha ny gevs owne a thu the rag aga colonow. hag in iii-a chapter then galathians yma S Powle ow leverell. Du a wrappyas pub nacion in discregyans may halla eff kafus mercy war oll. yma an scriptur ow concludia oll indan pegh rag may halla an promys dre an feth a Jhesu crist bos res the oll an rena a lell greys, yma S paul worth agan payntia ny in mes in colors in leas tellars in scriptur, orth agan gylwall ny an flehes a thesplesians hag a angras du. rag ny wothyn predery vn preder da ahanan agan honyn, na bith moy cows da na gul da\nthyn agan honyn. Yma Salamon ow leverall in y proverbis, An den gwyrryan a goth vii trovath in Jeth. CADET IUSTUS SEPTIES IN DIE, Job, an moyha den a ve tryys ha prevys, a thowtyas y oberow. S. Johan baptist, a ve benegas in breis y vam ha gormelas kyns y bos genys, eff a ve gylwys ell gans ran gyllwis mer therag an face a Du. colynwys dryn spuris sans thea genesegath, gylwys an preparar an forthow a crist ha inweth moy ha brassa h ys profet han brassa bet(h)queth a sevys intre gore ha gwreg. whath sent Johan a rowntyas plenely fatell esa othom thotheff the vos golhes a thewleff du, eff a rug exaltia y mester crist hag a leverys fatell o eff vnworthy rag bocla y skyggyow, hag eff a ros oll an honor han glory a wothya eff the du. In della y ma S Pawle ow confessia y honyn pan dra o eff anotha y honyn pub vr ry prayse hag onor thy mester crist kepar dell gottha the feithfull servant gull. In della yma S Johan evangelist in y hanow y honyn. hag in hanow pub den benegas arell ken fowns y vith mar Just in kyth maner ma. Mar ten ny ha leverell na gony pehadoryan, y thesan ow desyvya agan honyn han gweroneth ny sugy genyn, mar ten ha menegas agan pehosow du ew lene a vercy, Just ha fethfull the gava thyn agan pehosow ha thegan glanhe a bup filth, ha mar tene leverall na russyn peha, ny a ra eff gowak hay er nyn sugy innan ny. Raghenna yma Salamon ow declaria openly in Ecclesiasticus nages vn den gwyrryan war an nore vugy ow cull da haw pewe heb pehosow.\nMyterne Davith o methek rag y pehosow, so nynso ef methek the confessia y pehosow, pan lowar turne a rug eff ernestly ha lamentably desyrya an mercy a thu rag y offencys hay pehosow, hag eff a thesyrryas na rella du entra the Jugment ganso eff. Inweth fatell rug an den benegas ma confessia y pehosow fattellens mar ver in number ha mar teball the vnderstondya in maner the wothfas the vttra ha thega numbra. Rag henna y thesa thotheff consideracion ay pehosow eff a rug supplicacion the du the gava thotha y pehosow in generall. Eff a considras y pehosow compys theworth an wreythan, oll an buddes an barrow, oll an effect, ow tastya, ow gwellas, ow predery, gans oll an circumstans anetha fatell ruga pell contynewa ynna. Rag henna eff a leverys. Mark inta me a ve conceviis in pehosow. ny rug eff leverall in pegh, mas in plurel number, in pehosow, hen ew the venya in mes a onyn y te mere, kepar dell ra lyas govar resak thea vn kenogan. Yma agan savyour ow leverall in ix mathew, nynses nagonyn da mas du, ha ny yllyn ny gull travith a vo da mas dretho eff, inweth ny yll denvith dos then tas a neff mas dre Jhesu crist. Crist a rug preferrya an publican penitent the oll an rena a vo claff, not then re ew yage, rag an re ew claffe angevas othom ay elyow. yma eff worth agan dysky ny in agan golahes the meneges agan honyn pehadorryan ha the whelas gyvyans ha delyuerans the worth oll drogkoleth a thewleff agan tas a neff,\nyma eff ow declarya fatell ra agan pehosow agan defollya, yma eff ow dysky fatell ra drog gerryow ha drog prederow deservya condemnacion ow rekordya in weth fatell ren ny gull accompt ha rekyn a bup ger cowses in sovereth, yma ow leverall inweth fatell rug eff dos rag sawya an devas o kyllys ha gillis the stray. Rag henna ny ve mas nebas an dus prowd, an dus fure, an dus dyskys, an dus perfect han pharyses, a ve sawys dre crist, dre reson y the Justyfia aga honyn dro aga contyrfett benegitter therag an presens an bobill. Raghenna, ow flehys, gesow ny the vos war a re an parna ha gwryn avoydya hypocrisy, vaynglory, ha na ren iustyfia agan honyn. Gesow ny the veras war agan treis, ha gwren leverall, then dore, lost peacok (vel payon) prowt, then dore, colonow prowt, then dore brytyll prye ha dore, eya, lesew ha vyell matyre, ny ew gwyth crabbys, ma thora frut da vith, ahanan agan honyn ny thryn in rag mas dreys, sperne lynas ha spethas. Agan frutys ny ew declaris in v chapter a S pawle then galathians. Nyn ses thyn naneyll feith, (govenek, charite, paciens, chastite, na tra vith arell ew da, mas theworth du oll ymons ow toys ha rekenna an virtues ma ew gylwys in scriptur an frutys an spuris sans ha not an frutys a vabden. Raghenna gesow ny the venegas agan honyn the thu kepar dell ony in dede miserably wrytches, pehadoryan, ha gesow ny the repentya ha mekya\nMISEREA HUMANI GENERIS\nha humblya agan honyn hartely ha crya mercy war thu, gesow ny oll the confessia gans ganow ha gans colan fatell ony len a imperfeccion, gesow ny the aswon agan oberow agan honyn fatell engy vnperfect ha nena ny aseffect in agan consceyt agan honyn. Rag surely vnperfect one ny in agan oberow agan honyn. Rag nyn gesan ny ow cara Du mar ver dell one ny kylmys the cara, gans oll agan colonow, agan mynde ha power, ny gesan ny ow dowtya du mar ver dell gottha thyn, ny gesan ny ow pesy the thu mar perfect dell vea res thyn, ny gesan ny ow ry, ow gava, ow cresy, ow cara, ow trystya mar perfect doll vea res thyn , ny gesan ny ow cowse, ow predery, ow kull mar perfect dell vea res thyn, ny gesan ow omloth warbyn agan iii yskar, an bys, an kyge, han teball ell, mar perfect dell vea res thyn, na esow ny the vos methek the confessia an stat agan vnperfectnes. Ha na esow ny the vos methek the confessia na gony mar perfect dell vea res thyn in oll agen oberow, na esow ny the vos methek the confessia agan foly ha leverell kepar dell rug pedyr (me ew pehadure). Gesow ny the leverell kepar dell rug an profet david. Ny a rug peha kepar hagan hendasow, ny a rug an pith na go da na mytt ragan the wull, ny a pehas in drockoleth, Gesow ny oll the wull agan confession kepar dell rug an flogh prodigall leverall thy das pan o spendys oll y substans ( me a behas warbyn gwlas neff ha warthebyn ge, ow thas), ha rag henna me nynsoff worthy the vos gylwys theth vab. Gesow ny oll the leverall kepar del rug an profet baruch. A arluth agan Du ny, thynny y thew\nworthy the vos accomptys shame ha confucion, ha theso ge arluth gwryoneth. Ny a rug peha, ny arug an pith na go ragan leafull, ny a ledyas agan bewnans in pehosow, contrary the reason ha gwryoneth. Gesow ny oll the leverall kepar dell rug an profet Danyell. Arluth theso ge yma ow pertaynya gwryoneth, ha thynny, arluth, yma ow pertaynya confusyon, ny a rug peha, ny a rug an pith nago vas, ny a rug theth offendia ge, arluth, ny a rug theth naha ge, arluth, ny a rug mos warthellar, arluth, theworth oll the preceptys hath commondementys hath iugementys. In delma ny a yll disky in scriptur the vos vvell ha myke warlerth an examplys a dus tha, ha the exaltia, glorifia, presia, ha honora Du vth pub tra. In delma why a clowas pandra ony a hanan agan honyn. ny ges daddar innan na in agan oberow ny ges gweras na salvacion. mas in contrary part, pehosow, dampnacion, ha mynnans heb deweth, ha henna mar teneny consyddra hag vnderstondia inta, ny a ra the well vnderstondia an mercy a thu, ha fatell vgy agan salvacion ow tos dre crist only, rag innan agan honyn, na drethan agan honyn ny geffyn travith vas, dretha may hallan bos delyuerys theworth an miserabill stat ha captiuite a veny ynna towlys dre agan mortall yskar an teball ell, dre transgression ha tyrry an commondementys a thu in agan kyn hyndas adam, dretha oll may theny defoylys. so ny oll drethan agan honyn ny gone abyll the glanhe agan honyn, rag ny ew dre nature\nDE MISERIA HUMANI GENERIS\nan flehas a thespleasure han wroth a thu. Rag ny ne gon abyll ahanan agan honyn the wull agan honyn an erryan a wlas neff. ny ew an devas vs ow mos in stray rag ny yllyn ny heb an grace han gweras a thew, dos arta then folde, mar vere ew agan drogkolleth. Innan agan honyn, ny yllyn ny lowenhe, rag a hanan agan honyn ny gon mas peghadorryan, rag an oberow esan ny ow kyll ew vnperfect ha vnpure, na yllans anetha aga honyn sevall therag an trone a thu kepar dell vgy an profet David ow leverel Arluth, na ra intra in Jugement gans the servant rag nyn sus den bew a vith keffys iust in the sight ge, arluth. The thu rag henna ny a res mos hay gemeras rag agan socure, pokene benytha ny nygefyn cresse, cosoleth ha powesva a consciens in agan colonow. Rag eff ew an tas a vercy ha du a cosoleth ha confort, eff ewe an arluth angefas plenty a redempcion. Eff ew an du a rug agan sawya ny dre y vercy. eff a thesqethas cherite ha kerensa bras thyn ny, pan ruga mar kerengyek agan sawya pan enny kyllys. ynweth eff a provyas ragan ny gwlas heb deweth oll an royow ma ew res thynny dre y vercy eff frely ha rag kerensa agan saviour Jhesus crist, neb o an pure one a thu heb defullya, eff ew an mabna kerengeak, rag y gerensa eff Du en tas ew lene pacifies, satisfies ha greis contentys gans mab den, eff ew an one a thew neb a gemeras the ves\nan pehosow an bys anotheff y thyll bos cowgys gwyre fatell rug eff gull pub tra oll in ta, hag in y ganow eff ny ve bythqueth kyffys deceypt vith na gyll. Inweth eff a yll leverall, an prince an bys a theth, hag inno ve ny gafas travith. Inweth eff a yll leverall, pew vs a hanow why a yll ow reprovia (vel rebukia) ve rag pegh. Eff ew an vhell prownter han prounter heb deweth a rug offra y honyn the thu, pan ruga institutya an sacrament an aulter, hag vnwith rag oll in sacrament ay wosse suffrys (vel scollis) war an growspren, gans an oblacion na eff a rug perfect rag neffra neb o sanctyfyes. Eff ew an mean vs intra du ha den, neb a bes agan raunson the thu an tas gans y woose y honyn, ha gans an goos na eff agan golhas ny theworth pegh. Eff ew an phisicion han metheg a rug sawya oll agan deseyses. Eff ew an savyour a rug sawya an bobyll the worth aga pehosow, eff ew an fentan vs ow resak gans mercy ha grace, an pith eson ny oll ow receva hag in eff yma oll an treasure a skyans han gothfas a thu covys, hag in eff, ha dre tho eff, y thesan ny ow kafas oll pub dadder the worth du an tas vs ow pertaynya kyffrys then corffe ha then ena. Rag henna pesuell one ny kylmys the thu an tas rag y vercy hay grace thynny mar plenty dysquethys ha declarys in Crist Jhesu agan arluth ha redemer, pan grace a yllyn ny sufficiently ry thotheff. gesow ny oll gans vn accorde the ry thotheff agan voyses gans ioy pub vr presya ha magnifya\nDE MISERACIO HUMANI GENERIS\nan kyth arluth ma a vercy, rag y kyndens thynny desquethis in y vnvab eff kerengeak Jhesu crist agan arluth ny. Gesow ny lymmyn the aswan agan honyn ha the thysky aswon agan gwannygeth heb bostya gan oberow da agan honyn hagan deserving. Gesow ny inweth the aswon an exceding mercy a thu thenny desquethis, ha gesow ny the vnderstondia ahanan agan honyn ny the mas drockolleth, ha dampnacion. In kepar maner the worth du yma tos thynny oll daddar ha salvacyon, kepar dell vgy du y honyn ow cowsse dre ganow y profet Ose: Why pobyll a israell yma an destruccion ahanowhy ow tos a hanow agys honyn. Sow innove only yma gweras confort ha succure. mar ten ny in delma submyttya agan honyn in sight a thu ny a yll bos sure, fatell ra eff in tyrmyn ay vicitacyon agan humbrag ny in ban then wlas vgy y vab Jhesus crist inhy tregys, neb ew agan arluth ny, thotheff, then tas, ha then\nspuris sans re bo res oll honor ha\nglory rag neffra. Amen.\nQuod Johannes Tregear, clericus.\nJohannes Harpesfi(l)de, sacre theologis professor, arch. Lond.\nIN TE JHESU SPES MEA\nDE REDEMPTIONE HUMANI GENERIS\nI fe deswethys thewgh, tus vas, kyns lymma in kynsa homely fetell ve agan hendasow ny, adam hag eve, dre an singular daddar han speciall favoure a thu golosek, creatis nobyll ha worthy creaturs hag in stat a perfect innocencye y fe inweth dysquethis thewgh, fatell russens dysobaya aga gwrear, aga creator henno an tas a neff, ha rag henna y a thros aga honyn hag oll lynyath mabden then stat a thampnacion. Henew the vnderstondia agan redempcion ny. Rag an vnderstonding a henna why a ra perfectly done in agys remembrans fatell ve an holl nature a then kyffrys in corffe hag in ena Defolys ha kyllys dre originall pegh. Rag an ena, an pith ew an chyff part a vabden, a gollas dretha an especiall royow a race, ha gans an royowna ena mabden o enduwyes in dalleth in y creacion inweth pelha agys henna ytho colynwis in royow a nature, henno remembrans, vnderstonding, blonogeth, gans moy royow erall an parna, han corffe an pith ew an gwanha part a ve dres then stat a mortalite dre an meanys a originall pehosow, dre henna maytho res thotha prys merwell, ha henna o dre pehosow agan hendasow ny. an corfe a ve gwrys gwan, ha drys dhe vos gustith the lyas kynda a cleves ha gwannegreth. Rag henna ny wothya du dre gwryoneth ha iustus, receva ,mabden arta thy favowre, ha then stat an bewnans heb deweth, pan ova in della defoylys kyffrys in corrfe hag in ena dre y fowt y honyn, mas eff a vo kynsoll gwrys pure ha glane, inweth nyn go mabden\nabyll the weras y honyn in hemma, nago, na ell vith vse in neff. Rag henna du galosek, neb ew y vercy vgh oll y oberow, a gemeras pyteth an anken essa mabden ynna. eff appoyntias thean dalleth an bys y vn vab eff, an second person in dryngys, the vos savyowre an bys, ha the restoria mabden arta then stat a ras, the vos glane kyffrys in corffe hag in ena, ha henna dre an forth a Justyce, ha the wull lene amyndys, ha pe sufficiant raunsyn rag pehosow an very mab du an second person in dryngys according the blonogath y das, a gemeras warnotha an nature a then, henna eff a gemeras a dravith kepar han Jonyas then dugys hebdewathfa, ha then holl perfect nature a then, henna eff a gemeras a dravith kepar dell ruga gull neff ha nore a dravith. sow ny rug y wull a pry kepar dell ruga gull an corf a Adam, mas eff a gemeras an nature a then an very substans an wyrhes ker maria y vam, kepar dell rug Adam hag eva dry aga honyn hag oll myns a theth anethy dre pegh in stat a eternall dampnacion, In della crist a gemeras warnotha an kythsame nature na a rig speringia ha dos thea Adam hag eva they wyrhes ker maria, hag anethe hy kemeras dynsys ha Joynyas y honyn then dusys in vnite a person. Ha dre virnans gonso eff suffrys in y gorffe, eff a rug oll an rena keverennak ganso eff in lowendar, myns a vynna inioya an meritys ay pascion. Rag henna y thewa poynt bras a error, the supposya na rug crist kemeras y gyge mes a gyge an wyrhes maria y vam. fatell ra y vernans provaylya ha gul da thymmo ve ha the oll an cristonyon ha na vo eff an kythsame nature na ony anotha.\nha rekenna yma Sent powle in second Chapter thyn hebrues ow leverell. QUI SANCTIFICAT, ET QUI SANCTIFICANTUR, EX VNO OMNES, hemma ew the styrrya, neb a rug benega, han rena neb ew benegys, y thens oll onyn. Yma Sent powl ow cowse pelha, DEBUIT PER OMNIA FRATRIBUS ASSIMULARE, VT MISERICORS FIERET, ET FIDELIS PONTIFEX, AD DEUM VT REPROPICIARET DELICTA POPULI. Henna ew, crist a res in pub poynt oll bos havall thy bredereth, may halla eff bos lene a vercy the procuria mercy rag pehosow an bobyll, mar ny rug crist kemeras kygg an wyrhes maria fatell ew an promes ny colynwys, a rug du promysya wosa an towle agan hyndasow adam hag lynnyath eva pan rug an tas aga dryvya in mes a paradice. An tyrmyn na eff a leverys thyn serpent kepar dell ew scriffis in tryssa chapter a genses. My a vyn settya envy intre te ha haes an venyn hag eff a putt then dore theth pen in dan y dros. mere ha lene a vercy ew du the vabden. Eff a promysyas fatell vetha onyn genys mes an stok han has a Eva, a re overcommya agan agan eskar ny an teball ell. lymmyn eff an gylwis an stok han has an venyn. Rag henna playnly yma eff ow dysquethas plenly fatell res thotheff cafus an kyth same nature na essa then venyn. Arta yma du ow kull an second promys gans an venyn an kythsame hasse na the thos thean stok a Abraham an patriark. Eff a leuerys the Abraham kepar dellew recordys in xxii a geneses. In the haes thege oll an nacions an bys a veth benegys ha lowr cans\nEa, lowar c. blethan a wosa henna Eff a promysyas the viterne Dauid fatell re haes inweth dos anotheff, oll an promysyow ma a thu nynso the vos ny vea colynwys in crist, nessa eff the gemeras dynsys han substans aye gyge in wyrhes maria y vam. Saw an dra ma ew strayng the ran an bobyll, dre reson du the wortas mar bell heb colynwel an promyses. eff a ve an space a iiii myll blethan bo moy. The henna me a re thewgh gurryb. An here gurtas a crist the rag eff the thos the gemeras carnacion an wyrhes maria nynso a wos lak blonogath da a thu the vab den, mas y thova lake ha fowt disposicion da ynnan ny the receva. Rag mar teffa crist ha dos in dallath an bys whare whosa mabden the beha ha the vos kyllys, tus a russa supposia mar teffa du aga suffra aga naturall the vsya aga naturall powers y a vynsa optaynya salvacion in ta lovr heb gweras vith arell in party du. So y thew pleyn the vos attendys fatell esa ethom the vabden the gafus specially succure ha gweras the worth du, rag optaynya eternall salvacion han bewnans heb deweth. Raghenna the gemeras oll excuses an parna the ves, ha may teffan pleynly vnderstondia a wosa ny vnwith the skynnya in pegh. An golow a nature ynnan ny, na an gothvas han vnderstonding a vlonogath du der speciall dyswythyans innan ny, nyn so abyll thegan gweras ny, du a suffras mabden the trafla, An kynsa dre an golow a nature, Secondly dre an lawes a moyses, ha whath mabden y thesa ow mois pelha ha pelha in dampnacion dre henna\nDE REDEMPCIONE HUMANI GENERIS\nyma ow apperya, kynthew an gothvas an gwryoneth necessary the attaynya an bewnans heb deweth, whatth gothfas ha vnderstonding an parna, kenfova vith mar vras gothfas, mar peth in den bo benyn corruptys gans pehosow y thew re wan rag y purgya the worth pegh. Rag purgacion theworth pegh a thee dre neb menes eral pella ys an gothfas an gwyre, ha rag henna yma S pawle in kynsa chapter thyn romans, ow affirmya playn fatell wothya an bobyl mer an gwrythyans a thu. So whath awos oll aga gothfas ha vnderstonding, y a gotha in abomynabill ydolatri. An gyrryow a S poull ew in delma, maga ver dell yll bos gothvethis gans du, ew openly gothvethis ha gwelys ynans y, henew the leverall in rena a vewas in law a nature, heno thea Adam bys in tyrmyn moyses. Rag y fe gwelys gans an bobyll in tyrmyn na tacklennow invisibly, han eternall power a thu, ha vnderstondys dre an oberow an creacion an bys, rag henna y thesans y heb excusse, dre reson pan wothyans aswon du, ny rens y honora, na y gorthya kepar ha du, na ny rens grasse thotha rag y royow hay thaddar, mas lene ens y a vanyte in aga ymaginacions, kepar han golow, ea han gothfas esa then bobyll dre an la a nature nynso in power thega gwetha mes a pegh indella an la a moyses desquethis the worth du y honyn dre speciall revelacion nynso sufficient\nthe ryddia mabden a begh kepar dell vgy S paul thyn romans ow kull mencion. Kemmar wyth te ew Jew hag y thesas ow crowetha in la, hag y thesas ow glorifia in du, ha te a wore y blonogath hay plesure, hag y thos dyskys in la, hag y thesos ow allowa an pith ew da, ha y thesas ow tristya fatell ota gydyar then re ew dall ha golow then re vs in tewolgow, ha dyskar then re nagew fure, ha meister then Sempill ha ignorant, ha te a wore dre an la an forme a sciens ha gwryoneth, So whath te neb vgy ow dysky re erall ny gesas ow dysky the honyn, te neb vgy ow progath warbyn avovter y thos advovtrar the honyn, te neb vgy ow defya ydols y thesas ow robbya sans egglos, te neb vgy ow reiosya in la, dre transgression an la y thesas ow dyhonora du rag an hanow a thu dretho why ew mockys gonsa in myske an Jentyls. Hemma ew evident dre an gyrryow a sent powle, no naneyll dre an commine la a nature, na dre special gothfas an la a moyses, nynso mabden abyll the avoydya eternal damnacion, mas a rese thotha kafus ken gweras, henna ew amendys the vos gwrys rag y pehosow, ha dre henna the vos kemerys arta thyn favor a thu ha the gafus abundans a gras res thotha, dre an grace na eff a gotha thetha bos the well establysses in gothfas a wryoneth ha the wandra in gwryoneth rag an\namyndes ma the vos gwrys, an second person in dryngys du o ymmortall, effa ve den mortall, hag y tho gwrys in pub part kepar hag onyn ahanan ny, sow pegh only theworth eff exceptys, hag eff a rug kylmy the thugys an corfe han ena a then, in vnite a person in strang forth ha maner an parna, kepar hag innan ny an corfe a vn nature, han ena a nature arell, y mowns whath ow kvll vn person only, in della in crist an nature a thu, han holl perfect nature a then, whath ny gesans ow kull mas vn person. An kyth vnion ma an dusys incomprehensibily han densys in crist yma S Johan ow cowse in kynsa chapter. VERBUM CARO FACTUM EST, ET HABITAUIT IN NOBIS, An gere, henew an mab a thu, a ve gwrys kyge, henno den, ha eff a drygas in agan mysk ny. eff a drygas omma in nore, kepar dell vgy scriptur ow kull mencion adro then tyrmyn han oys a xxxiii-ans a vlethynnyow. ha pan ruga colynwell pub tra according then scriptu han prophetes, an pith a resa bos colynwys anotheff the rag y pascion, nena eff a suffras myrnans colonnek, henno myrnans in crowsse, dre paynys an parna gans cammensyth procurijs warbyn dre an teball ell rag raunsona mabden hay thelver thea ponow ha thea captiuite gwythys gans an teball ell dre Justys\nha rag may halla an raunson ma bois perfect, eff a suffras lyas kynde ha sorte a kammynsoth ha paynys intollerabill ha turmontys yn y pur ha innocent corffe, eff a ve cuffeys gans dornow, kylmys gans lovonow, scurgys, ha plattys war y ben curyn a sperne, eff a ve kyntrewys thyn crowsse gans kyntrow, spykys bras a horne dre an treys ha dewleff, gwenys dre an assow then golon gans spera, hay woys precyous a ve scollys. an pascion ma agan savyour Jhesu crist ew myrryr ha gwedyr ragan ny the veras warnotha, dretha my may hillyn gwelas ha percevya fatell esa the crist mer a garensa worthan ny pan ruga suffra kymmys paynys ragan ny. Ha suffra mernans. Hemma ew sufficiant cawse ha occacion thenny the hatya ha casa an teball ell, ea, ha pehosow inweth magata. Rag theworth an daynger an teball ell ha pegh ny wothya mabden bos ryddys ha delyuerys mas dre an cruell ha paynfull mernans a vab du, hen ew Jhesu Crist, an second person in dringys. pan a dra a ren ny gwettyas theworth du a lymma rag mar teny ha peha hay ankevy eff, forsoth, travith mas sore, anger, han vingians a thu, dre reson eff thegan dyluer ny vnwyth the worth pegh dre y vercy hay thaddar thynny desquethis in y virnans. rag crist a suffras y virnans ragan ny colonnek rag agan pegh ny, rag eff y honyn ny rug dyrfyn an myrnans nan payne na, a ruga suffra, rag eff bythqueth ny pehas.\nSo whath y pascion kyn thewa anotha y honyn sufficiant raunson, rag pehosow oll an bys, whath ny gugy ow kemeras tyller ha place in pub den oll, na sufficient anotha y honyn, mas rag defout in rena a vea res thetha receva an meritys a pascion crist worthely ha condignely. Rag why a res gothfas hemma, fatell rug du requiria innan ny certan taclennow the vos colynwys keffrys dre lell blonogeth ha conscent ha heb an rena ny ne yllyn bos sawys, byth voye a vell na rella crist suffra ragan, pan dra ew an keth taclennow na, eff a vith awosa hemma desquethis thewgh dre weras a thu. Rag henna gwregh drehevall in ban agas colonow, hag egerogh y a leis, the receva abervath inna kerensa bras the thu, neb a rug mar notably agan creatya ny, ha pan russyn ny dre agan defout agan honyn cothe in stat a anken heb deweth hag in stat a miseri, eff a rug agan redemya dre y an pascion han myrnans ay vnvab eff Jhesu crist agan savyour ny. Remymbrow fatell rug pegh agan dry ny in kynsa thea an favour a thu, ha rag kemeras pegh the ves the worthan mab du a ve incarnatys, hag eff a suffras an moyha ankyn, myrnans war an growsse, a yll bos prederis. Rag henna, tus vas, gwregh awosa hemma avoydya pub kynd a pehosow, ha gwregh incessantly omlath warbyn agys yskar an teball ell, neb ew overcummys dre Jhesu crist, nyn sew eff lymmyn abyll thegan ouercommya ny, mar mynnyn ny sevall erybyn valiantly in feith a crist. henn regrantya thynny an power an tas, an mab, han Spuris sans, thethans y re bo oll honor ha glory bys vyckan, an della re bo. Amen.\nQd. Johannes Tregear clericus\nJohannes Harpesfilde. Archi. Lond.\nQUOMODO REDEMPTI SUMUS SANGUINE CHRISTI\nET INTELLECTIO SCRIPTURAM\nKynthew an mernans han pascion agan saviour Jhesu crist in valew sufficient raunson rag an pehosow a oll an bys, whath in effect nynsugy ow kemeras place (vel effect) in oll an bys. Rag ny yll an turkys, an Jewys, an Infideles, neb nan Jevas perfect crygyans, cafus dadder na benefit in myrnans na in pascion a crist. yma an an scriptur ow affirmya in xvi chapter a mark, fatell vith an rena lell cryge dampnys. Inweth teball vewnans a thora dampnacion thyn rena vgy ow teball vewa. Ken fe aga crygyans mar tha. Ima S paul ow recordia in v chapter then galathians, Walkyow ha gwandrow warlyrth an spuris, So na rewgh colynwall lustys an kyge, Rag an kyge a ra whanse contrary then spuris han spuris contrary thyn kyge. An rema ew contrary an neyll thy gela, in della na rellow gull an pith a vynnow. So mar sowhy ledys dre an spuris, nenna nyn segow why in dan an la, an oberow an kyge ew manifest an rema ens y avowtry, fornicacion, mustethas, wantones, Idolatri, wichecrafte, hatrid, variance, contencion, Sorre, stryf sedicion, sectes, envy, murdyr, methewnep, glotny ha re an parma, anetha me a leverys thewgh therag dorne in tyrmyn passys, kepar dell ruga lymyn, oll an rena a rella commyttya tra an parma, ny rowng enioya gwlas neff. In dell ma why a yll lymmyn percevya, rag enioya an myrnans han pascion a crist, an kythsam ii poynt ma ew the vos requyrys in agan part ny, an neyll ew the lell cregy,\nhan gela the vewa compys ha in lyndury, han kythsam ii poynt ma nynses den vith abill the wothfas mas dre speciall revelacion theworth du bo dre an catholik feyth only a sans eglos, han catholik eglos agan Savyour crist a rug y apoyntya rag bos an scool only the bup den the thos he the the [sic] reperya thethy ha the thysky gwryoneth, skyans ha reason, an parna a vo myt rag mabden the wothfas rag may hallans dretha attaynya an bewnans heb deweth ha eternall salvacion. Han kythsam catholyk eglos ma an gevas an lell vnderstonding an scriptur only, ha not company vith arell mas an catholyk eglos, an Jevas an gothfas a pub tra oll necessary rag salvacion, ha then kythsam eglos ma crist a rug promys in xvi chapter a Johan, pan deffa an spuris na a wryoneth, eff a thiske theugh oll gwryoneth. Thyn kythsam eglos ma eff a rug an promys arall, scriffis in xxviii chapter a mathew, lo ethesoff ve genowgh why bys vickan, an kythsam catholyk eglos ma, in delma governys dre an spuris sans, ha gweresys pub vr gans crist y honyn, bythqueth whath ny fyllys thea tyrmyn an appostelath bys in dith hethew, na ny ra fyllell, bys vickan dell thurrya an bys, na ny yll bos decevys in maner vith a forth dre gwryoneth necessary kepar dell rug crist promysya in xvi chapter a mathew. ny ra an yettys a yffarne prevayllya warbyn an egglos,\ndre an yeattys a effarne, yma eff ow menya error avell pan lavarra eff, an egglos catholyk neffra ny vith ouercommys gans error. Rag an kythsame cawse ma yma S paul in iii chapter the Tymothe ow kylwall an egglos catholyk (an pyllar han grownd a wryoneth). An kythsame catholyk egglos ma a res bos guthvethis in pub ois oll a vabden. Hag in myske company an parna may halla an gwyr bos pregowthis ha gothvethis openly, bo ken crist ny vensa leverell, kepar dell ew scriffys in v. chapter a mathew. Cyte a ve settys bo byldys war meneth, ny yll bois coveys, na ny yll kantyll bos annowys ha gorys in dan busshell, mas war coltrebyn bo chandeler, ha nena hy a ra gull golow the kymmys a vo in chy. Rag henna yma oll an rena vgy ow leverall y bos an catholyk egglos, egglos vnwothfos, ymowns ow kull inivri ha cam the crist. Dre reson y bos an egglos An cyta vgy agan savyour ena ow menya, han gantyll ow ena cowsys anethy, mar lyas del ra devydya aga honyn theworth an kysam egglos ma openly gothvethis the vas an egglos a crist, ha refusya an dyscans an kythsam egglos ma, kyn fowns y vith mar diligens ow redya an scrypture, awos oll a henna, whath ny rowns y inta vnderstondia an scripture lell, mas pub vr resak pelha ha pelha in error hag in ignorans, kepar ha den a vo gyllys mes ay forth in sowthan the belha ha the weusa a vova ow mois in rag, the voy yma ow kylly y lavure, rag henna yma pedyr in Kynsa chapter in second pistyll ow ry thyn ny certayn ha sure rulle, ha mar ten ny y folya ha sewya, ny ren fyllall the vnderstondia an scriptur\nET INTELLECTIONE SCRIPTURAM\nam scripture lell, han rulle ew holma, y myth pedyr yma thyn an lell gyrryow an prophesy, ha the rena mar ten ha kemeras with inta, kepar ha the wolow a rella shynya in tyllar tewlle, why a ra da bys may teffa an Jeth hag egery, han vurluan agery in agys colonow. In della may wothow hemma, nynsus prophesy vith in scriptur an gevas interpretacion prevath. Rag an scriptur ny theth bethqueth dre an blonogeth a then, mas tus benegas a gowses kepar dell ens y moviis dre an spuris sans. Omma whya well fatel rug pedyr exortya pub den oll, kynsa the wothfes fatell res thyn scripture bos vnderstondyys warlerth an generall menyng a egglos crist, So not warlerth an priveth interpretacion a then vith severall, na company, hag in iii-a chapter in kythsam pistyll ma, yma pedyr ow leverall pelha fatell vs in pystlys a S paule lyas tra calys the vos vnderstondiis, han re ew vnstabyll. Ha neb nan Jevas dyscans a ra trelya an dra, kepar dell rongy the oll scripturs erall, thega destruccion aga honyn. Rag henna ow cothmans, dre reson y bosow gwarnys theragdorne, bethow ware rag dowt why gans tus erall the vos tynnys dre error gans an wyckyd han drog pobyllha nena cotha theworth agys stedfastnes agys honyn, henew theworth agas cregyans. merow lymmyn omma yma an apostyll pedyr ow leverall omma an very cawsse praga vgy tus ow camvnderstondia scripture. Henna ew rag lak ha fowt gothvas hag vnderstonding, ha lak a constancye,\npan rella tus swarvia theworth an catholyk feith ha folya interpretacion prevath, dre ignorans hag inconstancie, yma tus an parna ow trelya an scriptures thega destruccion aga honyn, yma ynweth S paull ow scriffa the timothe hay exortya eff ernyssly in study an scriptur haw ry thotheff gans oll an rema an rulle the rag leverys, ow leverall, war an diweth in y pistill. O thimothye, gwyth sure an dra vs commyttys thith custodi hath gwith, ha gwra avoydya talys nowith ha fanglys termys, ha bostow a sciens fals, han sciens na, del vo ran ow professia, y a ra errya the worth an feith. An pith a rug S paul omma cowse a ve commyttys thyn gwyth a Tymotheus, heno an gwryoneth an catholyk feith a rug eff cowse anotha, ran a gothas the worta, dre reason a termes ha talys nowith faynes, ha dre reason inweth y the gemeras warnetha an gothfos, an pith o in ded igorant, ha in y tressa chapter the Thimothe in second pistill yma eff ow cowsse in delma, Gwra ge contynewa in pith a rusta dysky, han pyth a ve commyttis this. S Ireneus martyr benegas in weth, very ogas eff a ve then tyrmyn an abosteleth, den a dyscans bras, hag a virtu, inweth y tho eff den an parna may thesa thotha an perfect gothfas ha vnderstonding an scripture, in iii-a lyffer warbyn Valentyne an arche Eretyke, hag in iii-a chapter an kythsam lyuer na yma eff ow cowsse haw tochia thyn catholyk egglos in kythsam maner ma. Ny dall thynny whelas an gwreoneth in myske re erell,\nET INTELECCIONE SCRIPTURARUM\nin cas may hyllyn ny eyssely y gemeras theworth re erell an egglos, in marvere dell rug an appostlis y gasa a thellar kepar ha dell vova tresure riche a oll gwryoneth rag neb a vynna, a yll eva ha kemeras an dewas a vewnans the worth an egglos, rag hemma ew an entring thyn bewnans heb deweth, oll an re erell ew robbers ha laddron, raghenna an rena ny a res avoydya, han discans vgy an egglos ow dysky ny a res thyn y gara, hay folya ha gans diligens gwetha an discans a sans egglos. fattla mar teffa ha contradicion ha varians chansya the vos drehevys war questyon bean (?) ny gotha then nena in case an parna kafus recoursse then moyha auncient egglos, neb a ve an abosteleth a crist conuersaunt, hag ena dysky an gwryoneth in controuersi an parna (?) Whath pella, fatell vea ha na rella an appostles gasa scryffa vith a thillar thethe (?) ny a vea res thyn nena sewya an order in tradicions, delyuerys drethens y then re a rellan y commyttya an ordyr an egglos thetha, then tradicions na lyas barbarus nacion, ow crege in crist, a ra ry chr crygyans heb screffa vith arell na scriptur mas an pith vs scriffis in aga colonow. oll an gyrryow ma y ma Ireneus ow scriffa, Hag inweth yma eff ow leverell. Mar teffa den vith ha pregoth thyn kythsame barbarus nacions ma in aga eyth y aga honyn, an vencions ma a heritickys in by an by y a vynsa stoppya aga scovurnow, hay avoydya\nmaga pell dell allans, ha not vnwith golsowas y blasphemus talkys. In delma yma S Yreneus ow leverall lymmyn mar men an cristonnyan in kythsam present termyn ma folya ha sewya an kythsam trade ma vgy an martir benegas ma ow cowsse anotha omma, nena ny russa den vith resak in heresy, mas pub den a russa glena, sengy ha sewya an catholyk egglos, hag ab(h)orrya ha naha penagull dra a vo pregowthis thetha in contray [sic] the hemma, Rag penagull a rella pregoth discans vith a vo conrary the thiskans an abostoleth han catholik egglos generall recevis in sans egglos, y thew havall the henna vsy agan Savyour ow leverall thyn bos ware anotha in vii chapter a mathew. Bethow ware a fals prophettys, rag ya a thethewgh in dillas devas, So y thyns y in golan ramping blythes, settys rag devorya. yma agan Savyoure worth aga gylwall y blythes, rag y ara devourya enevow an rena kymmys inna a crissa. yma agan Savyoure ow cowse pella anethy, fatell rons y dos in crehyn devas, dre reson y bosans y ow pretendya an gyrryow a thu ha gans henna ow dalhe lagasow an bobyll neb ew sempill. hag y ara thetha cresy fatell ew kepar dell vsans y ow cowse, ha penagull a ve diskys then bobyll contrari the henna y bosa fals, han pith vsy oll cristoneth\nET INTELLECTIONE SCRIPTURARUM\nopenly ow disky, hag a rug dysky a dyrmyn the dyrmyn, ha na ylla possibly bos gwyre, mas ny a lauarra na gew crist lell y honyn. Rag crist a promysyas fatell vynna eff bos gans y egglos rag neffra, ha fatell ra an spuris sans rag neffra geverna an egglos catholyk. Lymmyn, tus vas, why a well na ges nahene scooll omma in in bys thyn bobyll the thisky aga duty the thu ha then bys, mas an catholyk egglos a crist, na dyscans vith arell ara avaylya then bewnans eternall, mas an pith vsy an catholyk egglos ow disky. Rag henna pub cristian ew requryis the wull Solem ro in aga begoth the cresy yn y vam egglos catholyk. Han rena a rella in della y mowns in sure in forth a salvacion, mar teva ha folya henna in y conuersacion. So in contrary part, neb na grise hemma Ima certainly in stat a dampnacion perpetually. Rag henna may hallogh why gothvas in pub poynt oll pan dra vsy an catholyk egglos ow menya haw cresy, Eff a vith particularly disquethis ha settys in mes theugh wosa hemma, an severall maters the vos cryses ha practisis gans pub cristyan da oll, nan geffo den vith wosa hemma Just cawse rag pretendia igorans, mas pub den a vo sufficient instructys ha diskys a yll, dre folya an dyscans na, dos thin bewnans heb deweth. henna re thenvonna thynny oll an dringys tas benegas,\nan map, han spurissans,\nin gwlas neff heb deweth\namen. Quod J.T.\nDE CHARITATE ET AMORE DEI\nIn marvere dell vgy an pith han Sum a pub tra oll, myns ew contentys in la a thu han prophetys ow concistia haw sevall in carenga the thu, ha in carenga thith kyscristian, kepar dell vgy agan savyoure pleynly ow testifia in xxii a S Mathe ow leverell in delma. Onyn an pharasys o docture an law a n temptias crist, hag a leverys in delma. Maister, panadra ew an brassa commondment in la (?) Jhesus angorrybys hag a leverys thotha, in delma. Te ara cara the arluth Du, gans oll the golan, gans oll the ena, gans oll the holle mynde. Hemew, y myth crist, an brassa han kynsa commondement, han second ew havall the hemma. Te ara cara theth kyscristyan kepar ha te the honyn. Hag in nese an ii commondment ma yma oll an la han prophetys ow hangya. In marvere inweth dell na yllyn ny cara du inta, mas ny a carra agan kyscristyan, na in dew order cara agan kyscristian inta mas ny a garra du. In kythsam dew order ma, an pith a goth thyn gull. yma S Johan an evangelest in della ow testifia, ha ow declaria in iii-a ha in iiii-a chapters ay kynsa canonycall epistill. Ha finally, neb na garra y gyscristian warlyrth an kyth sort ma ew Judgys the vos in myrnans dre an wytnys ma a S Johan in kythsam chapter na. Rag y thewa very expedient ha necessary the gafus pup vr oll an kythsam kerensa ma, An pith ew meno,\nea lymmyn ha pub vr, in agan eyth ny, hag im agan comyn talke, gylwys charite, ha dre gwryoneth, mar mynnyn ny Judgia compis, hag inta, ny a gottha thyn leverall a vgh pub tra oll ew da the vos dyskys thyn cristonnyon nynses tra vith moy necessary the vos gylwys warnotha ha kowsys anotha dayly moy ys charite, rag pub ober a wryoneth ew contaynys in charite, hag inweth an decay a cherite ew an destruction an bys, han banyshement a virtu. han cawse a oll vicis, in marver ogasty may thusy pub den ow framya thotha y honyn charite, Warlerth y vyndhay appetyd y honyn, kyn fo y vewnans vith mar detestabyll the thu ha the then, whath eff a ra supposia innay honyn y bos gonsa charite. Rag henna me ara desquethis thewgh lell ha pleyn descripcion a charite, not an ymaginacion a then, mas an very gyrryow ha exampill agan Savioure Jhesu crist. In kythsam descripcion na, pub den kepar ha in gwedyr a yll consydra ha gwelas y honyn planly, heb errar vith, mar suga in lell charite bo ny gusy. Charite ew the gara du gans oll agan colan, gans oll agan bewnans, gans oll agan gallus, ha gans oll agan nerth. Gans oll agan colan, henew the leverell may fe agan colonow, mynde, ha study settys the cresy ger du the tristia in eff, ha thy gara eff vgh pub tra vith arell a rellan ny cara in neff bo in nore, Gans oll agan bewnans henew the\nDE CARITATE ET AMORE DEI\nleverell, may fo agan chiff ioye, ha delite settys in du, hag in y honor, hagan hooll bewnans res thy servia eff a vght pub tra, gansa eff the vewa, ha gansa eff the verwall, Ea, ha the forsakya pub tra oll in bys rag kere-ensa du. Rag y ma crist y honyn ow leverell in awayll. Neb a garra y das po y vam, y vab po y virth, chy, trevyn po tyrryow, moy agesa ve, y myth crist, nynsew worthy the vos dissipill na seruant thym. Gans agan gallus ha power, henew the venya gans agan dewleff ha treys, gans agan lagasow ha scovornow, gans agan ganowow ha tavosow, ha gans an partys erell kyffrys abarth corfe hag ena, ny a gottha thyn omry agan honyn the wetha ha the colynwall y commondment eff. Hemma ew an kynsa ha princypall part a charite. So nynsew an holl, Rag charite ew inweth the gara pub den oll dha ha bad, cothman hag yskar. Ha penagull a cause an geffa den in contrary, whath bette thewetha the thon blonogath da ha colonnek the pub den, ha the vsya agan oberow erell warves. Rag in della crist y honyn a theskas, hag eff an perfumyas in della in ded, Han kythsam kerensa na a gottha thyn ny kafus in agan myske agan honyn peb oll the gela, yma crist war agan disky ny in delma. mathe v. why an clowes dyskys an tyrmyn reseth, te ara cara the cothman ha casa\ntheth hyskar, So me a levar theugh gwregh cara agys yskerens, cowsow da an rena neb ara agys defamia hagys bacbytya ha cowse drog a hanowgh why, gwregh da thyn rena vgy worth agys casa, pesough rag an rena esy worth agys vexia hagys persecutia, may hallow why bos flehes agys tas vsy in neff. Rag eff a ra then howle drehevell ha shynya kyffrys war an da han drog, haga thynvyn glaw war an Just ha war an vniust. Rag mar tewgh why ha cara an re vsy worth agys cara why, pana rewarde a vethow why (?) Nensugy an publicans ow kyll in della (?) mar tewgh why ha cowse da only an rena neb ew agys brederath ha cothmans, pan a vattar bras ew henna (?) ny gesy an Jewys ow kull in della inweth (?) An rema ew an very gyrryow agan savyoure ow tochia an kerensa agan kyscristian, hag in marver dell rug an phariseys gans aga pestilens tradicions, fals tradicions ha interpretacions ha gloses y a rug y a rug (sic) corruptia hag ogasty a stoppyas in ban an pure blonogath, an lyvely fyntan a vewnans, ow tysky fatell ra an kerensa han cherite ma ow pertaynya the cothman den, ha fatell ova sufficient rag den the cara y gothman, han re a rella y gara eff, ha the casa y yskar. Rag henna crist a rug agery an fentan ma arta has purgias has scurryas, ow ry cler interpretacion thy la eff a cherite, henna ew hemma, fatell gotha thynny pub den cara y gilla cothman ha yskar,\now addia the henna pan a commodite a vethyn ny dretha, ha pan a displesure rag gull contrary, pan a dra a wothyn ny vny mar tha ragan, ys an tas a neff thegan reputya hagan kemeras ny rag y flehes (?) ha henna ny a vith sure anotha, y myth crist, mar ten ny ha cara pub den heb exception. So mar ten ha gull ken, y myth crist, ny gesan ow kull bithwell agys an pharises, publicans, han hethens, ha ny an Jevith agan reward gansans y, hennew the vos excludys ha debertis the worth an number an elect, pobill dewysys, ha deberthis the worth an wlascur a neff heb dewethfa. In delma an lell charite crist an discas may teffa pub den ha benyn cara du drys pub tra, ha cara peb y gyla, kyffris cothman hag yskar. Hag in delma eff a vsyas y honyn, ow exortya y yskerens, ha ow rebukya aga fautes, ha pan na wothia eff aga amyndya, whath eff a pegis the das a neff ragtha. In kynsoll eff a gara du y das vgh pub tra, in marver na rug eff whelas y glory y honyn na y blonogath, mas an glory han blonogath ay das a neff. John .v. Ny whelaff ve, y myth crist, ow blonogath ow honyn, mas an blonogeth a henna neb a rug ow denvon, na ny rug eff refusia the verwell rag colenwall blonogath y das. mathe .xxvi. Mar kylla bos possibly, gas an haneth ma a virnans the vos the wortha ve, ha mar na yl bos nahene, the blonogath ge re bo gwris, ha not ow both ve. Ny rug crist cara y cothmans only, mas inweth y yskerens, neb a rug inded done in\naga colonow mer a envy bras ha hatred erybyn eff, hag in aga thavosow a gowsis mer a throg anotho eff, hag in aga actys ha dedys y a rug y pursuya gans oll aga nerth haga power then myrnans. Whath a woos oll hemma ny rug eff omdenna y favore the wortans y, mas pub vr eff as cara y, eff a pregowtha thetha y, dre kerensa eff a rug rebukya aga theball bewnans, eff a rug oll an da a ylly thethans y ha ragthans y, effa rug acceptya paciently pub tra a ve kosys kowsys thotha eff, haga russens gull er y byn eff, pan rens y ry thotheff teball gyrryow, eff ny ve aga theball gortheby, ha pan russens y gwyskell, eff ny rug aga gwyskall y arta. Ha pan ruga suffra myrnans, ny rug eff aga latha y, naga theball henwall, mas eff a pesys ragthans, haga rug referrya oll pub tra the blonogath y das a neff, ha kepar ha lone davas ledys the vos lethis, ha kepar hag one ledys then folde the vos knevys y knew the veis, ny re sone vith, na resistens. In della eff a eth thy virnans heb gull travith eragafyn, na egery y ganow ganow the cows ger vith a throckoleth. In delma me a rug dysquethas thewgh pan dra ew charite, maga ta dre an discans a crist vell dre an examples a crist y honyn, May thill pub den heb error aswon y honyn, pan a stat ha condicion vsa ynna ow sevall, ha mar suga in charite, ha mar sewa flogh the das vs in neff, omma eff a yll percevia, whath kynthusy pub den ow contya y honyn y bosa in charite na rens\nwhath na rens ef examnya den vith arell, mas y golan y honyn, y vewnans, y conversacion, ha ny vith eff deceyvys, mas eff a ra lell iugia ha descernya mar suga in perfect charite, rag oll an rena na rella sewya aga blonogath aga honyn, mas omry aga honyn the ernystly the thu, the wull oll y blonogath hay commondementys, eff a yll bos sure, fatell vsa ow cara du drys pub tra, po ken sure ny susy eff ow cara du, penagull tra a rella eff pretendia, kepar dell vsy crist ow leverell. Mar sesow worth ow cara ve, gwethogh ow commondementys. Rag neb a wore ow commodmentys, haga rella aga gwetha, henna ew, y myth crist, neb vgy worth ow cara ve. hag arta, y myth crist, neb vsy ow cara ve, a vyn gwetha ow gyrryow, haw thas a neff a ra y cara eff, haw thas ha me kyffris a ra dos ha tryga gonsa, ha henna neb nam carr a ve ny vyn gwetha ow gyrryow. In kepar maner neb a rella don colan tha ha mynde, hag vsya inta y tavas, hay oberow the bub den, cothman hag yskar, eff a yll gothfas dre henna, fatell vs thotha cherite, ha nena eff ew sure inweth, fatell ra du y gemeras rag y flogh kepar dell vsy Sent Johan ow leverell, in y trissa chapter in kynsa pistill. Dre helma y thew aswonys an flehis a thu, theworth flehis an teball ell. Rag penagull ew henna na garra y brother, nynsew henna flogh du mas ef a garra y yskar magata. So an perverse nature a then, corruptys gans pegh ha destitud a gere Du ha grace, ow supposia fatell ewa warbyn reason, bos res the vabden cara y yskar, warbyn oll an kithsam reasons\nma ny a res thyn kemeras wyth, magata thyn dyscans a crist han bewnans, neb agan cara ny pan enny y yskerans, y ma eff worth agan dysky ny the cara agan yskerans, eff a suffras ragan ny lyas rebuk, keffrys cronkys han moyha cruell myrnans ylly bos prederis. Rag henna nyn gone ny mymbers with anotho eff, mar ny renny y folya eff, kepar dell vgy pedyr ow leverall, Crist a suffras ragan ny, ha eff a assas ensampill thynny, may teffen hay folya eff pella ny a res thin consyddra, cara agan cothmans nyn sew mas kepar dell ra an laddron, advltrers, denlath, hag oll an drog pobill erell, inweth Jewys, turkys bo pobill discrysik ha bestas gwyls, ara cara an re ew aga cothmans ha dretha may thusans ow pewa. So the cara agan yskerens ew an proper condicion an rena neb ew an flehis a thu, an disciples han folowers a crist. So lyas tyrmyn an froward nature a then a ra lyas tyrmyn predery an offencys han displesure gwrys thotha dre y yskerans. eff ara supposia y bosa saw re bos ragtha the garta y yskerens. So an sawe a vea esey lowre mar pe consydres in pub party pan a displesure a rug eff receva the worth y yskare, ha mar na gefyn ny equall recompens vith, naneyll ow receva plesurs dhe worth agan yskar, na ow ryndra thotha displesurs arta, whath gesow ny the remembra pan a displesure a russyn ny gull warbyn du, pesqueth a russyn ny y offendya. Rag henna mar menyn ny cafus the worth du gyvyans, nynses ha hene remedy mas gava\nan offencys gwrys thenny, An pith ew tra vean the vos gwrys in comparison agan offencys gwrys warbyn du. Ha mar ten ny ha consyddra henna neb a rug agan offendia ny ny gusy ow deservya the gafus gyvyans the worthan, Gesow ny the consydra fatell essan ew ny ow deservia le gyvyans theworth du. whath kyn na rella agan yskar deservya the gafus gyvyans rag y gerensa y honyn, ny a gothyn gava thotha rag kerensa du. Ha gwren ny consyddra pan a royow a russyn receva rag theworth du, heb ny thega dyrfyn, rag crist a rug deservya theworthan ny may teffan ha gava the bub den an trespas gwrys er aga pyn, rag y gerensa eff. Omma me a vyn govyn vn questyon the vos assoyles, mar te cherite requyria the predyry, the cowsse da, ha the wull da the bub den, da ha bad, fatell yll an rewlysy an wlas executia Justis war drog pobill gans charite (?) fatell ronns y tewlell drog pobill in prison, kemeras in kerth aga pith, ha treweythow aga bewnans, according then la an wlas, mar na rella charite sevall gansa, haga suffra in della the wull (?) The hemma yma gorrub pleyn the vos res. Nyn sew plagys ha punyshmentys, teball anetha aga honyn, mar pethans kemerys in forth tha gans Innocentys, ha the throg pobill y thyns kyffrys da ha necessary, hag y a yll bos executys according the charite, ha gans charite y a gotha bos executys. Rag an declaracion a hemma, why ara vnderstondia fatell vs the charite ii office, han neill ew contrary thy gela, han thew ew necessary the vos gwris ha the vos vssyys, war an re ew contrary in aga disposision an neill office\nDE CHARITATE DEI ET AMORE DEI\na charite ew the wull mere chesya an dus tha han dus innocent, ha na vons y oppressys gans fals accusacion, ma the ga ry thetha corag the wull da ha the contynewa in dadder, haga defendya dre gletha theworth aga yskerens. Han office a epscobow han re an Jeffa cure a enevow ew the ry laude ha preise the oll an dus da rag aga oberow da, may hallans contynewa in dadder, Ea ha the rebukya ha correctia dre an gere a thu an offences ha fawtys an drog pobill. An office arell ew the rebukya, correctya ha punsya vicys, heb exception a then vith, ha hemma ew tho vos vsiis warbyn an drog pobill only. Rag ythew an office a charite magata the rebukya, punsya ha correctia drog pobyll, magata dell ewa the chesya, rewardia ha defendia an rena ew da ha innocent. Yma S poule in delma ow declaria thyn romans. An vhall powers ew ordeynys gans du, not the vos dowtys gans an re ew da, mas the punsya an drog pobill gans an gletha, ha the gemeras vingians an drog pobill. Inweth S paule the Tymothe ow rebukya pegh constantly ha vehemently dre an gere a thu. In delma an ii office a vynsa bos diligently executys, rag avoydya gwlaskur an teball. ell, an pregowther gans an gere, han gouernor gans an cletha, ken nynsugens y ow regardya du nan re vsy in dan aga governans, mar towns y ha suffra du the vos offendys rag lak a correccion, han re vsy in aga gouernans the vos perisshys kepar del ra pub naturall tas ha correctia y naturall flogh pan deffa ha gull amys, ken nyn sugy worth y gara.\nIn delma oll gouernans gwlasow, an pow, an Trevow marras, han trevow trygva, y a vea res thetha iently correctia oll an re ew offenders in dan aga gouernans, ha chesya an re vsy ow pewa innocently ha compys, mar pethans y respect vith the thu ha thega office, bo kerensa thyn re vsy in aga gouernans, han offendars a res bos rebukys ha correctys in dew tyrmyn, rag mar pethans gerys the vois, martesyn y eff a yll skynnya in myschew an parna may teffans ha tenna re erell dre aga teball examplis ha gwrythyans, kepar hag vn ladyr eff a yll robbya lyas den, ha cawsya lyas onyn the vos laddron inweth. Vn teball person a yll tenna lyas onyn arell the lewdnes, ha anya holl tre, bo holl plew, Ea, holl pow. oll offenders an parna warbyn du, ha war byn an welth an pow yma charite ow requyrya eff the vos deberthis theworth an common welth, rag dowt y the corruptia tus tha ha tus honest erell, kepar ha methag da, eff a dregh theves esall a vo corruptys in corfe mabden rag na rella corruptia esylly glan erell a vo ow ionya nessa thotho. In delma y thew declariis thewhy pan a dra ew lell charite ha kerensa mar plen ny res the then vith bos deseviis, Han kythsam kerensa ma, neb a rella y wetha keffris the thu neb ewa kylmys vgh pubtra, ha the gentrevek, magata y cothman avell y Iskar, hay iskar a vell y cothman,\neff a ra sure y wetha theworth oll an offencys a thu, han iust offence a then. raghenna degow in kerth in agis colonow an lesson cut ma, fatell res the thu bos kerys ha honoris dre lell cherite a vght pub tra, ha pub den a res bos kerys, kerens ha cothmans hag yskerenns, ha the oll an re a rella in della, ny agoth gull da thetha. an re ew da ny a res thyn aga cheria rag aga dadder, han re na gew da dre kerensa ny a res then aga correctia, haga cawsia y the vos correctis dre dew ponisment, may fo du han commonwelth the lee hurtys dretha, hag offendys. ny a res pub vr casa aga oberow haga offencys, so, pub vr cara an persons, kepar han creatur a a thu, ionys thynny dre genesegeth. Ha mar ten ny in delma dyrectya agan bewnans dre kerensa ha lell charite, nena yna crist ow promysya ha ow assurya thyn, fatell vsy eff worth agan cara ny ha fatell one ny flehis agan tas vs in neff, ha reconcilis thy favoure, han very mymbers a crist, ha wosa an tyrmyn cut avethyn ny omma in present ha mortall bewnans ma, ny an gevith ganso eff eternall bewnans, henna ew an bewnans heb deweth in y gwlas eff in neff, rag henna thyn tas, then mab ha thyn spurissans\nrebo honor ha\nQuod Johannes Tregear clericus\nDE FRACTIONE CHARITATIS\nAgan Saviour ne Jhesu y honyn in v-as chapter a mathew a woras in mes discans thyn ny rag neffra, henna ew discans vsy ow pertayna ales ha indifferent the oll an cristonnyan, hag ynna y ma crist ow declaria pan a perfeccion a vewnans a gotha thotha bos in pub onyn ahanan ny, han rema ew an very gyrryow a crist. NISI ABUNDAUERIT IUSTICIA VESTRA PLVSQUAM SCRIBARUM ET PHARISEORUM, NON INTRABIS IN REGNUM CELORUM. henna ew the stirria, Mas agys lelldury a vo vght lelldury an scribis han pharysys, ny íllowgh intra in gwlas neff. Rag an lell vnderstonding an gyrryow ma, y thew the vos notys, fatell ma gwryoneth ha Justice in kysam text ma ow sígnifia pub kynde oll a virtu ha daddar. Ha dre an scribis han pharises yma crist omma ow menya certan company a bobill esa in myske an Jewys, hag y thesans ow pewa warlerth an letterall sens a la moyses mar compis in face an bys may thens accomptys dretha rag tus lell, ha tus o


Compare Bible readings for Levitikus 16 in the ABK and the BNET - Bible Society\nDy'goel an Dehwelyans\n1An ARLOEDH a gewsis orth Moyses wosa mernans dew vab Aron, pan wrussons offrynn dherag an ARLOEDH, ha merwel. 2Hag yn-medh an ARLOEDH dhe Moyses, Lavar dhe Aron dha vroder na dheffo pub eur oll a-berth y'n tyller sans a-ji dhe'n vayl dherag an dregeredhva usi war an argh, ma na varwo, rag my a vynn omdhiskwedhes y'n gommolenn war an dregeredhva. 3Mes yndella y teu Aron a-ji dhe'n tyller sans: gans tarow yowynk rag offrynn pegh ha hordh rag offrynn leskys. 4Ev a wisk an bows sans a lien ha'n lavrek a lien war y gorf, hag omwrogysa gans grogys a lien a-dro dhodho ha maylya tulyfant a lien a-dro dh'y benn; an re ma yw dillas sans. Ev a wolgh y gorf yn dowr hag ena aga gwiska. 5Hag ev a gemmer dew vogh dhiworth kuntelles mebyon Ysrael rag offrynn pegh hag unn hordh rag offrynn leskys.\n6Hag Aron a offrynn lodhen an offrynn pegh ragdho ev y honan, ha gul dehwelyans ragdho ev ha rag y ji. 7Hag ev a gemmer an dhew vogh ha'ga settya dherag an ARLOEDH orth daras tylda an kuntelles. 8Hag Aron a dewl prenn war an dhew vogh, unn prenn a-barth an ARLOEDH, ha'n prenn arall a-barth an bogh-diank.16:8 an bogh-diank: Po Azazel. 9Hag Aron a dhre an bogh may koedhas prenn an ARLOEDH warnodho ha'y offrynna rag offrynn pegh. 10Mes an bogh may koedhas warnodho an prenn dhe vos an bogh-diank a vydh settys bew dherag an ARLOEDH dhe wul dehwelyans ganso ha dhe vos dannvenys avel bogh-diank16:10 dhe vos dannvenys avel bogh-diank: Po dhe vos dannvenys dhe Azazel. y'n difeythtir.\n11Hag Aron a dhre an lodhen rag an offrynn pegh yw ragdho ev, ha gul dehwelyans ragdho ev ha rag y ji ha ladha an lodhen rag an offrynn pegh yw ragdho ev 12Hag ev a gemmer ynkyslester lenwys a golennow tan dhiworth an alter dherag an ARLOEDH, ha dhew dhornas a ynkys hweg, gweskys munys, ha'y dhri a-ji dhe'n vayl. 13Hag ev a worr an ynkys war an tan dherag an ARLOEDH, may kwrello kommolenn an ynkys kudha an dregeredhva usi war an dustuni, ma na varwo. 14Hag ev a gemmer rann goes an lodhen ha'y skoellya gans y vys war an dregeredhva troha'n howldrevel, hag ev a skoell rann an goes gans y vys dherag an dregeredhva seythgweyth.\n15Ena ev a ladh bogh an offrynn pegh yw rag an bobel, ha dri y woes a-ji dhe'n vayl, ha gul an keth tra gans an goes na dell wrug gans goes an lodhen, ha'y skoellya war an dregeredhva, ha dherag an dregeredhva. 16Hag ev a wra dehwelyans rag an tyller sans drefenn avlander mebyon Ysrael ha drefenn aga threuspassow, aga feghosow oll; hag yndella y hwra ev rag tylda an kuntelles a bes yntredha yn mysk aga avlander. 17Ha ny vydh denvyth yn tylda an kuntelles pan enter ynno dhe wul dehwelyans y'n tyller sans, erna dheffo yn-mes, wosa gul dehwelyans ragdho ev y honan ha rag y ji ha rag oll kemmynieth Ysrael. 18Ena ev a yn-mes dhe'n alter usi dherag an ARLOEDH ha gul dehwelyans ragdho, ha kemmeres rann goes an lodhen ha rann goes an bogh ha'y worra war gern an alter a-derdro. 19Hag ev a skoell rann an goes warnodho seythgweyth gans y vys, ha'y lanhe ha'y sanshe dhiworth avlander mebyon Ysrael.\n20Ha wosa gorfenna gul dehwelyans rag an tyller sans ha tylda an kuntelles ha'n alter, ev a dhre an bogh bew. 21Hag Aron a worr y dhiwleuv war benn an bogh bew ha konfessya warnodho kammweythresow oll mebyon Ysrael hag oll aga threuspassow, oll aga feghosow, orth aga gorra war benn an bogh, hag ev a'n dannvon dhe-ves dre leuv gour yw parys, bys y'n difeythtir. 22Ha'n bogh a berth warnodho oll aga hammweythresow bys yn tir ynyal, hag ev a dhelirv an bogh dhe wari y'n difeythtir.\n23Hag Aron a dheu a-berth yn tylda an kuntelles, hag ev a dhiwisk y dhillas a lien a wiskas pan eth a-ji dhe'n tyller sans ha'ga gasa ena. 24Hag ev a wolgh y gorf gans dowr yn tyller sans ha gwiska y dhillas, ha dos yn-mes hag offrynna y offrynn leskys hag offrynn leskys an bobel ha gul dehwelyans ragdho ev y honan ha rag an bobel. 25Hag ev a lesk blonek an offrynn pegh war an alter. 26Hag ev neb a liver an bogh avel bogh-diank16:26 ev neb a liver an bogh avel bogh-diank: Po ev neb a liver an bogh dhe Azazel. a wolgh y dhillas ha badhya y gig yn dowr ha wosa henna ev a dheu a-ji dhe'n kamp. 27Ha lodhen an offrynn pegh, ha bogh an offrynn pegh may feu aga goes dres a-bervedh dhe wul dehwelyans y'n tyller sans, a vydh degys yn-mes a'n kamp, hag i a gowllesk aga kreghyn gans aga hig ha'ga hawgh. 28Hag ev neb a's lesk a wolgh y dhillas ha badhya y gig yn dowr, ha wosa henna ev a dheu a-ji dhe'n kamp.\n29Ha hemma a vydh ordenans ragowgh bys vykken: y'n seythves mis, yn degves dydh an mis, hwi a omjasti ha ny wrewgh ober vyth, naneyl genesik nag alyon trigys yn agas mysk, 30rag y'n jydh ma yma dehwelyans gwrys ragowgh dh'agas glanhe; hwi a vydh glan a'gas peghosow oll dherag an ARLOEDH. 31Sabot solem a bowes vydh ragowgh, ha hwi a omjasti; yth yw ordenans bys vykken. 32Ha'n oferyas a wra y untya ha'y urdhya dhe servya avel oferyas yn le y das a wra an dehwelyans, ha gwiska an dillas a lien, an dillas sans. 33Hag ev a wra dehwelyans rag an sentri, hag ev a wra dehwelyans rag tylda an kuntelles ha rag an alter, hag ev a wra dehwelyans rag an oferysi ha rag oll pobel an gemmynieth. 34Ha hemma a vydh ordenans bys vykken ragowgh, dhe wul dehwelyans rag mebyon Ysrael rag oll aga feghosow unnweyth y'n vlydhen. Hag ev a wrug dell erghis an ARLOEDH dhe Moyses.\nDeborah_581385 - 9 months ago


Compare Bible readings for Levitikus 6 in the ABK and the KJV - Bible Society\n1Ha'n ARLOEDH a gewsis orth Moyses, ow leverel:6:1 6:1 bys 6:7 yw niverys 5:20 bys 5:26; ha 6:8 bys 6:30 yw niverys 6:1 bys 6:23 y'n tekst ebrow hag y'n Septuagint. 2Mar pegh den ha gul neppyth dislel erbynn an ARLOEDH, ow leverel gow dh'y hynsa a-dro dhe neppyth gesys dhodho dhe witha, po gorrys yn y jarj avel mewgh, po neppyth ledrys dre nerth, po mar arwaskas y hynsa, 3po mar kavas neppyth o kellys ha leverel gow yn y gever ha ti yn fals a-dro dhe onan a'n taklow gwrys gans den, ha pegha yndellma: 4ena, drefenn ev dhe begha ha bos kablus, res vydh dhodho restorya an pyth a ladras dre nerth po an pyth a gavas der arwask po an pyth a veu res dhodho dhe witha po an pyth kellys a gavas, 5po pup-tra oll a dos yn fals a-dro dhodho; ev a'n restor yn tien ha keworra dhodho pympes rann moy, ha ri dhe neb a'n pew yn dydh y offrynn kammweyth. 6Hag ev a dhre y offrynn kammweyth dhe'n ARLOEDH, hordh heb namm a'n flokk, talvesys genes, rag offrynn kammweyth, dhe'n oferyas. 7Ha'n oferyas a wra dehwelyans ragdho dherag an ARLOEDH hag y fydh gevys dhodho pypynag a wrug ow kammwul.\nAn Offrynn Leskys Pub-dydhyek\n8Ha'n ARLOEDH a gewsis orth Moyses, ow leverel: 9Gwra erghi dhe Aron ha'y vebyon ow leverel: Hemm yw lagha an offrynn leskys. An offrynn leskys a vydh war an oeles, war an alter, dres an nos bys y'n myttin, ha tan an alter a bes ow leski ynni.6:9 ynni: Henn yw y'n oeles usi war an alter. 10Ha'n oferyas a wisk y dhillas a lien ha'y lavrek a lien war y gig ha kemmeres yn-bann lusu an offrynn leskys a veu konsumys gans tan war an alter, hag ev a's gorr ryb an alter. 11Ena ev a dhiwisk y dhillas ha gwiska dillas arall ha doen an lusu yn-mes a'n kamp bys yn tyller glan. 12Ha'n tan war an alter a bes ow leski warnodho; ny vydh difeudhys. An oferyas a lesk prenn warnodho pub myttin hag araya an offrynn leskys warnodho, hag ev a lesk warnodho blonek an offrynnow kres. 13 Ha'n tan a bes ow leski pub eur oll war an alter; ny vydh difeudhys.\nAn Offrynn Greun Pub-dydhyek\n14Hemm yw lagha an offrynn greun. Mebyon Aron a'n offrynn dherag an ARLOEDH dherag an alter. 15Hag ev a gemmer dornas anodho, a vleus fin an offrynn greun ha'y oyl hag oll y frankynkys usi war an offrynn greun, ha'y leski war an alter, y rann govadh, sawer plegadow dhe'n ARLOEDH. 16Hag Aron ha'y vebyon a dheber an remenant avel bara heb goell yn tyller sans. Yn klos tylda an kuntelles y hwrons y dhybri. 17Ny vydh pebys gans goell. My re'n ros dhedha avel aga rann a'm offrynnow dre dan. An moyha sans yw, kepar ha'n offrynn pegh ha'n offrynn kammweyth. 18Pub gorreydh yn mysk fleghes Aron a dheber anodho. Ordenans vydh bys vykken der agas henedhow dhiworth offrynnow dre dan dhe'n ARLOEDH. Piwpynag a's toch a vydh sans.\n19Ha'n ARLOEDH a gewsis orth Moyses, ow leverel: 20Hemm yw an offrynn a offrynn Aron ha'y vebyon dhe'n ARLOEDH y'n jydh mayth yw untys: unn degves rann a efa a vleus fin avel offrynn greun pub-dydhyek, hanter anodho y'n myttin ha hanter anodho y'n nos. 21Y fydh gwrys gans oyl war ven-pobas; ty a'n dre kemmyskys yn ta; ty a'n offrynn yn temmyn brewys kepar hag offrynn greun, sawer plegadow dhe'n ARLOEDH. 22Ha'n oferyas a'y vebyon a vo untys yn le y das a wra y offrynna. Ordenans bys vykken yw dhe'n ARLOEDH; y fydh kowlleskys. 23Pub offrynn greun a'n oferyas a vydh kowlleskys. Ny vydh dybrys.\nAn Offrynn Pegh\n24Ha'n ARLOEDH a gewsis orth Moyses ow leverel: 25Kows orth Aron ha'y vebyon ow leverel: Hemm yw lagha an offrynn pegh. Y'n tyller mayth yw ledhys an offrynn leskys, y fydh an offrynn pegh ledhys dherag an ARLOEDH. An moyha sans yw. 26An oferyas neb a'n offrynn rag pegh, a'n deber. Y fydh dybrys yn tyller sans, yn klos tylda an kuntelles. 27Piwpynag a docchyo y gig a vydh sans, ha mars eus goes skoellys war neb dillasenn, ty a's golgh yn tyller sans. 28Mes an lester a bri mayth yw bryjys ynno a vydh terrys; ha mars yw bryjys yn lester a vrons, y fydh skourys ha godroghys yn dowr. 29Pub gorreydh yn mysk an oferysi a'n deber. An moyha sans yw. 30Ha ny vydh dybrys offrynn pegh vyth mayth yw dres an goes anodho a-ji dhe dylda an kuntelles dhe wul dehwelyans y'n tyller sans. Leskys vydh y'n tan.


Yoshua 19 (ABK) - Bible Society\nYoshua 19 ABK\n1Ha'n nessa koelbrenn a dheuth yn-mes rag Simeon, dhe loeth an Simeonysi war-lergh aga theyluyow; yth esa aga eretons yn kres loeth mebyon Yuda. 2Yth esa dhedha yn aga eretons Beer-sheba, Sheba, Molada, 3Hasar-shual, Bala, Asem, 4Eltolad, Bethul, Horma, 5Siklag, Beth-markaboth, Hasar-susa, 6Beth-lebaoth, ha Sharuhen: trydhek sita gans aga godrevow; 7Ayn, Rimmon, Ether, hag Ashan: peder sita gans aga godrevow, 8war-barth gans oll an godrevow usi yn kyrghynn an sitys ma bys yn Baalath-beer, Ramath-negeb. Hemm o eretons loeth an Simeonysi war-lergh aga theyluyow. 9Eretons an Simeonysi o rann a eretons mebyon Yuda, rag bos rann mebyon Yuda re vras ragdha. Rakhenna an Simeonysi a eritas rann a-berth yn eretons Yuda.\n10An tressa koelbrenn a dheuth yn-bann rag mebyon Zebulun war-lergh aga theyluyow. Or aga eretons a ystynnas bys yn Sarid.19:10 Sarid: Po amendyans Shadud; ynwedh yn gwers 12. 11Aga or eth troha'n howlsedhes bys Marala, hag a dochyas Dabbesheth, hag ena an nans usi a-dal Yokneam. 12Hi a dreylyas dhiworth Sarid troha'n howldrevel bys or Kisloth-tabor, hag alena hi eth yn-mes dhe Daberath, hag ena bys Yafia. 13Alena hi dremenas dhe'n howldrevel bys Gath-hefer hag Itta-kasin, ha mos yn-mes dhe Rimmon, ow treylya troha Nea. 14Ena or an gledhbarth a dreylyas dhe Hannathon, hag yth esa hy diwedh yn nans Yftagh-el. 15Kattath, Nahalal, Shimron, Ydala, ha Bethlehem: dewdhek sita gans aga godrevow. 16Hemm yw eretons mebyon Zebulun war-lergh aga theyluyow, an sitys ma gans aga godrevow.\n17An peswora koelbrenn a dheuth yn-mes rag mebyon Yssakar war-lergh aga theyluyow. 18Yth esa aga or troha Yezreel, Kesulloth, Shunem, 19Hafaraym, Shion, Anaharath, 20Rabbith, Kishyon, Ebes, 21Remeth, En-gannim, En-hadda, Beth-passes. 22An or a dochyas Tabor, Shahasuma, ha Beth-shemesh, ha diwedh aga or o an Yordan: hwetek sita gans aga godrevow. 23Hemm yw eretons loeth mebyon Yssakar war-lergh aga theyluyow, an sitys gans aga godrevow.\n24An pympes koelbrenn a dheuth yn-mes rag loeth mebyon Asher war-lergh aga theyluyow. 25Aga or o Helkath, Hali, Beten, Akshaf, 26Alammelek, Amad, ha Mishal; hi a dochyas Karmel troha'n howlsedhes, ha Shihor-libnath. 27Ena hi a dreylyas dhe'n howldrevel, troha Beth-dagon, ha tochya Zebulun, ha nans Yftagh-el a'n barth kledh, Beth-emek ha Neiel; ena hi eth yn-mes dhe Kabul a'n kledh. 28Abdon,19:28 Abdon : Amendys. Ebrow Ebron. Cf. 21:30. Rehob, Hammon ha Kana, bys yn Sidon Meur; 29ena an or a dreylyas dhe Rama, ha dhe'n sita gerys Tyr; ena an or a dreylyas dhe Hosa, hag yth esa hy diwedh a'n howlsedhes Mahaleb, Akzib, 30Umma, Afek, ha Rehob: diw sita warn ugens gans aga godrevow. 31Hemm yw eretons loeth mebyon Asher war-lergh aga theyluyow, an sitys ma gans aga godrevow.\n32An hweghves koelbrenn a dheuth yn-mes rag mebyon Naftali war-lergh aga theyluyow. 33Aga or o dhiworth Helef, dhiworth an dherwenn yn Saanannim, hag Adami-nekeb, ha Yabneel, bys yn Lakkum; ha'y diwedh o an Yordan. 34Ena an or a dreylyas troha'n howlsedhes dhe Aznoth-tabor, ha mos yn-mes alena dhe Hukkok, ha tochya Zebulun a'n barth dhyghow, Asher a'n howlsedhes, ha Yuda orth an Yordan a'n howldrevel. 35An sitys kerys o Siddim, Ser, Hammath, Rakkath, Kinnereth, 36Adama, Rama, Hasor, 37Kedesh, Edrei, En-hasor, 38Yiron, Migdal-el, Horem, Beth-anath, ha Beth-shemesh: nownsek sita gans aga godrevow. 39Hemm yw eretons loeth mebyon Naftali war-lergh aga theyluyow, an sitys gans aga godrevow.\n40An seythves koelbrenn a dheuth yn-mes rag loeth mebyon Dan war-lergh aga theyluyow. 41Or aga eretons o Sora, Eshtaol, Ir-shemesh, 42Shaalabbin, Ayyalon, Ythla, 43Elon, Timna, Ekron, 44Elteke, Gibbethon, Baalath, 45Yehud, Bene-berak, Gath-rimmon, 46Me-yarkon, ha Rakkon orth an or a-dal Yoppa. 47Mes pan gollsons an tiredh ma, an Danysi eth yn-bann hag omladh erbynn Leshem, hag i a's kemmeras, ha'y gweskel gans min an kledha, ha'y erita, ha triga ynni. Dhe Leshem i a ros an hanow Dan war-lergh Dan aga thas. 48Hemm yw eretons loeth mebyon Dan war-lergh aga theyluyow – an sitys gans aga godrevow.\n49Pan gowlwrussens ranna an tir gans y oryon, an Ysraelysi a ros eretons dhe Yoshua mab Nun yn aga mysk. 50War-lergh ger an ARLOEDH i a ros dhodho an sita a wovynnas, Timnath-seragh yn bro venydhyek Efraym; ev a dhrehevis an sita, ha triga ynni.\n51An re ma yw an ertaj a rannas Eleazar an oferyas, ha Yoshua mab Nun ha pennow teyluyow loethow an Ysraelysi rag eretons, ow tewlel prenn yn Shilo a-rag an ARLOEDH, yn entrans tylda an kuntelles. Yndella i a gowlwrug rannans an tir.


Salmow 46 (ABK) - Bible Society\nSalmow 46 ABK\nDhe vester an keur. Salm a vebyon Koragh. War Alamoth. Kan.\n1Duw yw agan skovva ha'gan nerth,\ngweres yn anken na fyll nevra.\n2Rakhenna ny berthyn own, kyn fo an nor chanjys,\nha kyn krenno an menydhyow yn kres an mor;\n3kyn tarenno y dhowrow hag ewyni,\nha kyn krenno an menydhyow gans y hwythfians. Sela.\n4Yma avon, ha'y goverow a lowenha sita Duw,\nan tyller sans, trigva an Ughella.\n5Yma Duw a-bervedh ynni, ytho ny wra hi krena;\nDuw a weres dhedhi dhiworth an jydh.\n6An kenedhlow a dervas, an gwlaskordhow a grenas;\nev a ros y lev, an nor a deudhis.\n7Yma ARLOEDH an luyow genen ni;\nDuw Yakob yw agan skovva. Sela.\n8Dewgh, mirewgh orth obereth an ARLOEDH;\npana derroes re wrug ev war an nor.\n9Ev a wra dhe vreselyow hedhi bys yn pennow an nor;\nev a derr an warak, ha treghi an guw,\nha leski an charettow y'n tan.\n10Bedhewgh kosel, ha godhvydhewgh my dhe vos Duw;\nmy a vydh ughelhes yn mysk an kenedhlow,\nmy a vydh ughelhes y'n nor.\n11Yma ARLOEDH an luyow genen ni;


2ch 28 (ABK) - Bible Society\n2ch 28 ABK\n1Ahaz o ugens bloedh pan dhallathas reynya; hag ev a reynyas hwetek blydhen yn Yerusalem. Ny wrug an pyth o ewn yn golok an ARLOEDH, kepar ha Davydh y das, 2mes ev a gerdhas yn fordhow myghternedh Ysrael. Ynwedh ev a wrug imajys teudh rag an Baalim; 3hag ev a leski sakrifisow yn nans mab Hinnom, hag a wre dh'y vebyon tremena dre dan herwydh usadow kasadow an kenedhlow a wrug an ARLOEDH aga fesya a-rag mebyon Ysrael. 4Ev a sakrifia ha leski offrynnow y'n tylleryow ughel, war an breow, hag yn-dann bub gwydhenn las.\nAram hag Ysrael a Feth Yuda\n5Rakhenna an ARLOEDH y Dhuw a'n ros yn leuv myghtern Aram; i a'n fethas hag a gemmeras yn kethneth myns bras a'y dus hag a's dros dhe Damaskus. Ev a veu res ynwedh yn leuv myghtern Ysrael neb a'n fethas gans ladhva veur. 6Pekagh mab Remalia a ladhas hwegh ugens mil yn Yuda a-ji dhe unn jydh, oll anedha kasoryon grev, drefenn i dhe forsakya an ARLOEDH, Duw aga thasow. 7Zikri, kasor krev a Efraym a ladhas Maaseya mab an myghtern, Azrikam neb a'n jevo charj a'n palas, hag Elkana an nessa yn awtorita dhe'n myghtern.\nAn Profoes Oded\n8An Ysraelysi a gemmeras yn kethneth dew kans mil a'ga breder, benynes, mebyon ha myrghes. I a gemmeras ynwedh meur a breydh dhiworta hag a dhros an preydh dhe Samaria. 9Mes yth esa profoes a'n ARLOEDH ena, Oded y hanow; ev eth yn-mes dhe vetya an lu a dheuth dhe Samaria, hag ev a leveris dhedha, ‘Drefenn an ARLOEDH Duw agas tasow dhe serri orth Yuda, ev re's ros yn agas leuv, mes hwi re's ladhas yn konnar re hedhas bys y'n nev. 10Lemmyn hwans a'gas beus dhe wul mebyon Yuda ha Yerusalem agas kethyon ha kethesow. A nyns owgh hwi ynwedh kablus a-rag an ARLOEDH agas Duw? 11Lemmyn klewewgh hemma, ha daskorrewgh an gethyon re gemmersowgh dhiworth agas breder, rag yma konnar fell an ARLOEDH warnowgh.’ 12Dres hemma neb pennow a'n Efraymysi, Azaria mab Yohanan, Berekia mab Meshillemoth, Hezekia mab Shallum, hag Amasa mab Hadlay, a sevis erbynn an re esa ow tehweles dhiworth an vresel, 13hag i a leveris dhedha, ‘Na dhrewgh an gethyon ma omma, rag ni a vydh kablus a-rag an ARLOEDH. A vynnowgh keworra dh'agan peghosow ha'gan kammweythresow? Rag agan kabel yw meur seulabrys, hag yma konnar fell erbynn Ysrael.’ 14Ytho an gasoryon ervys a asas an gethyon ha'n preydh a-rag an soedhogyon hag oll an kuntelles. 15Ena an wer a veu henwys rag an servis ma a sevis hag a gemmeras an gethyon, hag i a wiskas oll an re noeth gans dillas kevys y'n preydh, ha'ga arghena, ha ri dhedha boes ha diwes ha'ga ura. I a worras an re wann war asenes, ha'ga dri dh'aga breder yn Yeriko, sita an palmwydh. Ena i a dhehwelis dhe Samaria.\nAssyria a skon a weres Yuda\n16Y'n dydhyow na myghtern Ahaz a dhannvonas dhe vyghtern Assyria ow pysi gweres. 17Rag an Edomysi re omsettsa arta yn Yuda, ha'y fetha, ha doen dhe-ves kethyon. 18An Filistysi a omsettyas war sitys an Shefela ha'n Negeb a Yuda, ha synsi Beth-shemesh, Ayyalon, Gederoth, Soko gans hy threvow, Timna gans hy threvow ha Gimzo gans hy threvow, hag i a drevesigas ynna. 19Rag an ARLOEDH a iselhas Yuda drefenn Ahaz myghtern Ysrael, rag ev dhe dhyghtya heb fronn yn Yuda, ha re bia pur dhislel dhe'n ARLOEDH. 20Yndella Tiglath-pileser myghtern Assyria a dheuth er y bynn, ha'y arwaska yn le y grevhe. 21Ahaz a ravnas chi an ARLOEDH ha chiow an myghtern ha'n bennsevigyon. Ev a ros trubyt dhe vyghtern Assyria, mes ny veu gweres dhodho.\nDislelder ha Mernans Ahaz\n22Yn prys y ahwer ev eth ha bos hwath moy dislel dhe'n ARLOEDH – an keth myghtern Ahaz ma. 23Rag ev a sakrifias dhe dhuwow Damaskus a'n fethsa, ha leverel, ‘Drefenn duwow myghternedh Aram dh'aga gweres, my a wra sakrifia dhedha, rag ma'm gweressons vy.’ Mes an re na o diswrians dhodho ha dhe Ysrael oll. 24Ahaz a guntellas war-barth lestri chi an ARLOEDH hag a's troghas yn temmigow. Ev a dhegeas darasow chi an ARLOEDH hag a wrug ragdho y honan alteryow yn pub kornell a Yerusalem. 25Yn pub sita ha tre yn Yuda ev a wrug tylleryow ughel rag leski offrynnow dhe dhuwow erell, ow provokya an ARLOEDH, Duw y dasow, dhe sorr. 26Y weythresow erell hag oll y fordhow, a'n kynsa dhe'n diwettha, yw skrifys yn Lyver Myghternedh Yuda hag Ysrael. 27Ahaz a goskas gans y dasow, hag i a'n ynkleudhyas y'n sita, yn Yerusalem; mes ny'n drosons yn bedhow myghternedh Ysrael. Y vab Hezekia a reynyas yn y le.


2 Esdras 3 (ABK) - Bible Society\n2 Esdras 3 ABK\n1Y'n degves blydhen warn ugens wosa distruyans an sita, yth esen vy yn Babylon, my Salathiel, neb yw henwys ynwedh Ezra. Troblys veuv, ha my ow krowedha war ow gweli, ha'm prederow a dheuth yn-bann y'm kolonn, 2rag my a welas diboblans Sion, ha palster trigoryon Babylon.\n3Amovys bras veu ow spyrys, ha my a dhallathas kewsel geryow ownek dhe'n Ughella, 4ow leverel, ‘A Arloedh ow Mester, a ny gewssys y'n dalleth, pan blenssys an nor, ha henna heb gweres, ha gorhemmynna dhe'n doust, 5hag y ros dhis Adam, korf divew? Mes ev a veu ober dha dhiwleuv, ha ty a anellas ynno anall bewnans, hag ev a veu gwrys bew a-ragos. 6Ha ty a'n ledyas yn paradhis, a blansas dha leuv dhyghow kyns an norvys dhe omdhiskwedhes. 7Ha dhodho ty a ros dha worhemmynn; mes ev a gammdremenas er y bynn, ha dison ty a apoyntyas mernans ragdho ha rag y henedhow. Anodho y feu dineythys kenedhlow ha loethow, poblow ha kordhow heb niver. 8Ha pub kenedhel a gerdhas war-lergh hy mynnas hy honan, hag a wrug taklow didhuw a-ragos, ha nagha dha worhemmynnow, ha ny wrussys aga lettya. 9Mes arta, yn y dermyn, ty a dhros an liv war drigoryon an norvys ha'ga distrui. 10Ha'n keth tenkys a dheuth warnedha oll; kepar dell dheuth mernans dhe Adam, yndella y teuth an liv warnedha i. 11Mes ty a asas onan anedha, Noy ha'y ji, hag oll an re ewn a dhiyskynnas dhiworto.\n12‘Pan dhallathas trigoryon an nor kressya, i a gavas mebyon ha poblow ha kenedhlow pals, hag i a dhallathas arta bos moy didhuw es an re gyns. 13Ha pan esens ow kul anewnder a-ragos, ty a dhewisas onan yn-mes anedha, Abraham y hanow. 14Ty a'n karas, ha dhodho y honan, nosweyth yn-dann gel, ty a dhiskwedhas diwedh an termynyow. 15Ty a wrug ganso kevambos bys vykken, ha leverel dhodho, na wrusses nevra forsakya y has; ha ty a ros dhodho Ysak, Yakob hag Esaw. 16Ha ty a dhewisas ragos Yakob, mes Esaw ty a skonyas, ha Yakob a dheuth ha bos routh veur.\n17‘Ha pan hembrenksys y has yn-mes a Ejyp, ty a's dros yn-bann dhe venydh Sinay. 18Ty a blegyas an nevow ha shakya an nor, ha gul dhe'n islonk krena, ha trobla an oes na. 19Dha wolewder a dremenas der an peder yet a dan, dorgrys, gwyns ha rew, dhe ri an lagha dhe has Yakob, ha'th worhemmynn dhe henedh Ysrael. 20Mes ny gemmersys dhiworta aga holonn dhrog, 21Rag an kynsa Adam, beghys gans kolonn dhrog, a gammdremenas, ha tryghys veu, kepar dell veu oll an re a veu genys anodho. 22Yndella gwannder a veu gwrys fast; ha'n lagha a veu yn kolonn an bobel, war-barth gans an debel wreydhenn. Ytho an pyth o da eth dhe-ves, mes an drog a wortas.\n23‘Ytho an termynyow a dremenas, ha'n blydhynyow a dheuth dhe dhiwedh, ha ty a dhrehevis ragos gwas, Davydh y hanow. 24Ty a worhemmynnis dhodho drehevel sita rag dha hanow, hag ynni offrynna offrynnow dhis, yn-mes a'n taklow esa dhis dha honan. 25Henna a veu gwrys dre vlydhynyow pals; ena trigoryon an sita eth yn sowdhan, 26hag yn pup-tra i a wrug kepar dell wrug Adam hag oll y henedhow; rag i ynwedh a's tevo kolonn dhrog. 27Ytho ty a dhelivras an sita dhe'th eskerens.\nBabylon Kehevelys dhe Sion\n28‘Ena yn-medhav y'm kolonn, Yw gweythresow trigoryon Babylon gwell, ha rakhenna yma dhedha mestrynses war Sion? 29Rag pan dheuth vy omma my a welas taklow didhuw heb niver, ha'm enev a welas drogoberoryon pals y'n deg blydhen warn ugens ma. Ytho ow holonn a'm fyllis, 30rag my re welas fatell berthydh peghadoryon, ha sparya tus didhuw; ha ty re dhistruis dha bobel ha gwitha dha eskerens, heb y veneges, 31ha ny dhiskwedhsys dhe dhenvyth fatell yllir gasa an fordh ma. A wra Babylon gweythresow gwell es Sion? 32Po a wrug kenedhel arall dha aswonn marnas Ysrael? 33Mes ny omdhiskwedhas aga fewas, ha ny dhug aga lavur frut. Rag my re dravalyas ogas ha pell der an kenedhlow ha gweles aga rychys, kyn na berthons kov a'th worhemmynnow. 34Lemmyn ytho gwra poesa y'n vantol agan drogoberow ni, ha'n re a drigoryon an norvys; ha kevys vydh yn py fordh yth ynklin an vantol. 35Pan na beghas trigoryon an norvys y'th wolok jy? Po py kenedhel re withas dha worhemmynnow mar dha? 36Ty a yll kavoes nebes tus hag a withas dha worhemmynnow, mes kenedhlow ny yllydh aga havoes.’


Keskows Devnydhyer:Mithridates - Wikipedia\nDynnargh dhiso jy, Mithridates! Meur ras a'th kevrohow dhe'n Wikipedi. Kosel y fydh pethow war an Wikipedi Gernowek, dre vras, hag yma pupprys spas dhe dus gwellhe ha lesa traow yn py skrifa-komposter pynag. Menyster an wiki ma ov vy, ytho roy dhymm notenn omma mars eus genes govyn a neb sort, ha gorthebi uskis orthis my a wra. Yma kevrennow troha folennow gweres yn tavosow erell omma. Yeghes da, ha wolkom os'ta!\nDynargh dhiso jy, Mithridates! Meur ras a'th kevrohow dhe'n Wikipedy. Cosel y fedh pethow war an Wikipedy Gernowek, dre vras, hag yma pupprys spas dhe dus gwellhe ha leja traow yn py scrifa-composter pynag. Menyster an wiki ma ov vy, ytho roy dhebm noten obma mars eus genes govyn a neb sort, ha gortheby uskis orthis me a wra. Yma kevrednow troha folednow gweres yn tavojow erell obma. Yaghes da, ha wolcom os'ta!\n☮ yn-medh Owen. 03:18, 20 January 2006 (UTC)\nDo you think Cornish is a conlang? (or an auxlang??) This is something we have to fight against all the time. Not that I've anything against conlangs, I've even worked on one myself ... Mongvras 23:42, 22 January 2006 (UTC)\nDiwettha golegyans an folen ma a veu an 4 Meurth 2009, dhe 22:09.